Справаздачны даклад Цэнтральнага камітэта XХ з’езду БСДП | Беларуская сацыял-дэмакратычная партыя (Грамада) Сайт прыхільнікаў\nСправаздачны даклад Цэнтральнага камітэта XХ з’езду БСДП\nаўторак, 21 Красавік 2020 9:17\n(даклад падрыхтаваны старшынёй БСДП І.Барысавым)\nАГУЛЬНАПАЛІТЫЧНАЯ СІТУАЦЫЯ Ў БЕЛАРУСІ\nЗ 1994 г. краінай кіруе Аляксандр Лукашэнка. З 1995 г. сітуацыя з дэмакратыяй у краіне пачала моцна пагаршацца, што прывяло да парламенцкага крызісу 1996 г. і ўсталявання пасля яго постсавецкага кансерватыўнага аўтарытарнага рэжыму персаналісцкага тыпу. Пасля рэферэндуму 2004 г. тэрміны паўнамоцтваў прэзідэнта ўжо не абмежаваны Канстытуцыяй. У Беларусі няма падзелу ўлады на заканадаўчую, выканаўчую і судовую – ёсць органы персанальнай улады.\nВыбары ў Палату прадстаўнікоў 2019 г. чарговы раз паказалі, што кіраўніцтва Беларусі, нягледзячы на розныя знешне- і ўнутрыпалітычныя і сацыяльныя выклікі, не гатова да транзіту ўлады і правядзення рэформаў. Інстытут выбараў у класічным яго разуменні так і не з’явіўся ў краіне. Гаворачы пра выбары ў Беларусі, мы маем на ўвазе прызначэнне ў парламент і мясцовыя Саветы чыноўнікаў пад выглядам дэпутатаў, гэтаксама як і самапрызначэнне Аляксандра Лукашэнкі на пасаду прэзідэнта. Ніякага спаборніцтва за дэпутацкія мандаты не існуе, бо няма рэальнага падліку галасоў.\nДобра вядома, што грамадствы дабрабыту, сацыяльныя дзяржавы створаны там, дзе ёсць дэмакратыя. Няма дэмакратыі – няма і дабрабыту, высокай якасці жыцця. Няма палітычнага плюралізму – няма магчымасці росту, кар’еры. Вынікам гэтага становіцца пераезд нашых грамадзян на сталае месца працы ў суседнія краіны. Толькі за 2018 г. каля 137 тыс. беларусаў атрымалі від на жыхарства ў краінах Заходняй і Цэнтральнай Еўропы. Мяркую, што колькасць тых, хто атрымаў від на жыхарства ў Еўропе ў 2019 г. будзе яшчэ большай. Не будзе таксама сакрэтам, калі я скажу, што пастаянна ў краіне пражывае менш за 8 мільёнаў чалавек, бо астатнія лічацца тут намінальна – значная частка беларусаў працуе за мяжой і прыязджае дамоў толькі некалькі разоў на год.\nБеларусы, асабліва маладыя і прафесіяналы, не жадаюць затрымлівацца дома. Гэта сведчыць пра бесперспектыўнасць краіны ў найбліжэйшы час.\nБеларуская эканамічная мадэль з года ў год паказвае сваю неэфектыўнасць і бесперспектыўнасць. Правалена так званая мадэрнізацыя, якая абышлася краіне ў 50 мільярдаў долараў. У сілу сваёй эканамічнай неплацежаздольнасці краіна адмовілася ад рэструктурызацыі прамысловых прадпрыемстваў, кошт якіх быў ацэнены экспертамі ў 100 мільярдаў долараў. 25% дзяржаўных прадпрыемстваў і арганізацый з’яўляюцца стратнымі, што якарам цягне нашу эканоміку на дно, аднак, жадаючы кантраляваць людзей, улада не адмаўляецца ад падтрымкі гэтых прадпрыемстваў.\nЭканамісты ўжо падлічылі, што замест падтрымкі стратных прадпрыемстваў дзяржава можа выплачваць штомесячна кожнаму скарочанаму работніку ў якасці дапамогі па беспрацоўі мінімальны заробак, і гэта будзе эквівалентнай нагрузкай на бюджэт, аднак у такім разе без працы застануцца “чырвоныя дырэктары” і ідэолагі, якія дзякуючы дзяржпадтрымцы робяць тое, што ў народзе называюць “піліць бюджэт”.\nБеларускі эканамічны “цуд” апошніх год заключаўся ў тым, што краіна на 25% папаўняла бюджэт за кошт перапродажу расійскай нафты, якую набывала танней рынкавай цаны. Калі абваліліся сусветныя кошты на нафту – гэта моцна закранула і Беларусь, бо каля 35% яе эканомікі было завязана на продажы сыравіны, найбольшы прыбытак і працэнт якой прыходзіўся на расійскую нафту. Такі высокі працэнт выжывання за кошт сыравіны, а не тэхналагічных прадуктаў, сведчыць пра тэхналагічную адсталасць краіны.\nКошт нафты для Беларусі – гэта той кароткі павадок, на якім Крэмль трымае беларускую ўладу, разумеючы нежыццяздольнасць беларускай эканомікі без падтрымкі яе за кошт нярынкавых коштаў на нафту і газ. Усё гэта спарадзіла і праект паглыбленай інтэграцыі, а таксама чуткі і гістэрыку пра магчымую інкарпарацыю Беларусі ў склад Расіі.\nПеракананы, што супрацоўніцтва з любой краінай павінна адбывацца на рынкавых умовах, а гэта ўжо постсавецкае, посткаланіяльнае мысленне, пазбавіцца якога гэтая ўлада не ў стане. Чым раней мы пяройдзем на рынкавыя адносіны з Расіяй, тым хутчэй аздаровіцца беларуская эканоміка, тым больш грамадства будзе пазбывацца каланіяльнага мыслення.\nБеларусь абклала сябе саюзамі: СНД, Саюзная дзяржава, ЕАЭС, АДКБ. Аднак наколькі выгадны такія саюзы? Толькі за 9 месяцаў 2019 года адмоўнае гандлёвае сальда з Расіяй склала 6,5 мільярдаў долараў! Тут застаецца толькі працытаваць пачутае: “Нахрана нам такі саюз?”.\nЗ 2006 года ў краіне адбываецца назапашванне знешнега доўгу. Зараз ён складае 17,1 мільярда долараў, альбо 27,1% ВУП. Расіі мы вінаватыя больш 8 мільярдаў долараў. Калі мы чуем, што Беларусь атрымала чарговы крэдыт на рэструктурызацыю доўгу, гэта азначае, што крэдыт атрыманы на тое, каб пагасіць раней атрыманы крэдыт. Такое становішча доўга не можа працягвацца і ў адзін момант прывядзе да таго, што краіне прыйдзецца расплачвацца альбо сваёй інфраструктурай, альбо нетрамі. Гісторыі вядомыя такія прыклады: не так даўно Таджыкістан разлічыўся з Кітаем, аддаўшы яму золатаруднае радовішча, ды Шры-Ланка была вымушана перадаць Кітаю на 99 год буйнейшы свой марскі порт Хамбантота, не здолеўшы вярнуць яму 8 мільярдаў долараў.\nКаб неяк выжыць у краіне праз “Свабодныя эканамічныя зоны” і Дэкрэт №8 “Аб развіцці лічбавай эканомікі”, ствараецца паралельная эканоміка, якая выглядае адарванай ад беларускіх рэалій, а суб’екты гаспадарання абкладзены мінімальнымі падаткамі.\nУ краіне працягваецца сацыяльны разрыў паміж рэгіёнамі. Найбольшы паказчык разрыву ў заробках назіраецца паміж Салігорскам і Шаркаўшчынай (больш чым у 2 разы). У межах адносна невялікай краіны гэта сур’ёзная дыспрапорцыя. Праз адсутнасць адміністрацыйна-тэрытарыяльнай рэформы назіраецца стагнацыя цэлых раёнаў. Астраўкі эканамічнага жыцця застаюцца толькі ў сталіцы, абласных цэнтрах і далёка ўжо не ва ўсіх сярэдніх гарадах. Пра малыя гарады і сельскую мясцовасць гаварыць не прыходзіцца.\nАдукацыя ў Беларусі камерцыялізуецца. Каля 60% студэнтаў вучацца на платнай форме навучання. Беларусам унушаецца, што зараз трэба мець ужо не дзве, а тры вышэйшыя адукацыі, толькі для таго, каб у чарговы раз выцягнуць з іх грошы на працу ўстаноў адукацыі. Перакананы, што першая вышэйшая адукацыя ў Беларусі павінна быць бясплатная і гарантаваная дзяржавай гэтаксама, як і магчымасць прыярытэтнага працаўладкавання пасля сканчэння дзяржаўнай ВНУ. Пры гэтым сістэма ўключанасці студэнтаў у працоўныя адносіны і прыватныя праекты павінна зараджацца паралельна з адукацыйным працэсам. Зараз ВНУ выпускае неканкурэнтных “тэарэтыкаў” і будучых беспрацоўных, з якіх толькі ад 3 да 7% здольныя ўжыць атрыманыя веды на практыцы і дыпломы якіх прызнаюцца не ва ўсіх краінах свету. Гэта праблема, над якой трэба працаваць.\nХачу адзначыць складаную сітуацыю ў галіне медыцыны. Напрыклад, у Віцебскай вобласці не так даўно быў перыяд, калі з трох МРТ не працаваў ніводзін. Тым часам у суседнім Смаленску маецца сем МРТ, і каб туды трапіць, варта патэлефанаваць, запісацца на прыём і наведаць клініку на наступны дзень пасля запісу. Дзе такое магчыма ў Беларусі? Няўжо ўсё робіцца для таго, каб беларусы атрымлівалі медыцынскія паслугі за мяжой і вывозілі туды свае грошы? Гэта пытанне, як і пытанне павышэння выдаткаў з дзяржаўнага бюджэту на медыцыну, патрабуе дадатковай прапрацоўкі і вырашэння.\nБеларусы ўжо забыліся, што такое чалавечае стаўленне на працы і годныя заробкі. Забыліся не ад таго, што згубілі пачуццё самапавагі. Яны проста не маюць магчымасці быць абароненымі праз сваіх прадстаўнікоў – незалежныя прафсаюзы, якія дзеючая ўлада павыганяла фактычна з усіх працоўных калектываў. Вяртанне незалежных прафсаюзаў у працоўныя калектывы – гэта не толькі вяртанне ролі, правоў і значнасці людзей наёмнай працы ў грамадстве, гэта таксама і вяртанне мэтавай групы сацыял-дэмакратаў, чые эканамічныя, сацыяльныя, грамадзянскія і палітычныя правы ў адпаведнасці з нашай Праграмай і прынцыпамі мы павінны абараняць.\nПа-ранейшаму ў нашай краіне парушаюцца правы чалавека. Сітуацыя з правамі чалавека знаходзіцца пад пільным кантролем еўрапейскіх краін, ЗША, ААН, а кіраўніцтва краіны падвяргаецца жорсткай крытыцы за парушэнне такіх правоў, як свабода мірных сходаў і асацыяцый, свабода перакананняў і іх выражэнне, свабода думкі, сумлення і рэлігіі, нефальсіфікаваныя выбары.\nУ ліку тых, хто зведаў адміністрацыйны ціск і судовы пераслед, і сябры нашай партыі.\nУ 2019 г. на 15 сутак па артыкулу “дробнае хуліганства” за словы “слугі народа” у бок супрацоўнікаў пракуратуры была асуджана экс-кандыдатка ў дэпутаты Наталля Гарачка. Таксама яе пратрымалі 3 сутак за кратамі ў чаканні суда, дзе суддзя не знайшла падстаў для адміністрацыйнага пакарання і вызваліла Наталлю ў зале суда. Штраф у памеры 15 базавых велічынь атрымаў барысаўскі сацыял-дэмакрат Сяргей Падзолка за акцыю ў 2018 г. у Дзень правоў чалавека. Яму таксама давялося прабыць некалькі дзён ў ізалятары часова ўтрымання. Разам з ім на акцыі былі затрыманы Наталля Гарачка і старшыня Мінскай абласной арганізацыі БСДП Алесь Абрамовіч. За 2018 і 2019 гг. Алесь Абрамовіч быў тройчы прэвентыўна затрыманы напярэдадні разнастайных акцый і яшчэ пакараны пяць разоў за так званыя несанкцыянаваныя акцыі штрафамі на суму ў 200 базавых велічынь. Былы кандыдат у дэпутаты Палаты прадстаўнікоў Віталь Савіч быў пакараны штрафам у памеры 25 базавых велічынь за ўдзел у мітынгах супраць інтэграцыі 7, 20 і 21 снежня. За гэтыя ж акцыі была пакарана на 30 базавых велічынь Наталля Гарачка. Як бачым, свабода ў Беларусі абыходзіцца дорага. На гэтым фоне сціпла выглядаюць штрафы, накладзеныя на мяне, бо яны склалі “толькі” 30 і 15 базавых велічынь.\nМіж іншым “санкцыянаваныя” акцыі ў Беларусі таксама не танныя з улікам Пастановы Савета Міністраў №49. Прыйдзецца заплаціць міліцыі за аднаго ўдзельніка акцыі ад 4 да 81 рубля, што параўнальна з коштам квітка ў кіно ці на канцэрт.\nНа пачатку 2020 г. двойчы на сабе адчуў, што такое ператрус, намеснік старшыні БСДП Алег Волчак. Як стала вядома пазней, падстаў для гэтага не было ніякіх. Падазраваны ў здзяйсненні злачынства знойдзены і не мае ніякага дачынення да Алега. Праваахоўнікі так і не папрасілі прабачэння за свае дзеянніі не вярнулі маёмасць, якую забралі пад час ператрусаў .\nБеларусы хочуць жыць у сваёй незалежнай краіне. Пра гэта сведчаць акцыі пратэсту супраць жадання пэўных колаў узгадніць дарожную мапу інтэграцыі з Расіяй. Больш за 50 удзельнікаў акцый атрымалі вялікія штрафы, а частка іх была ў адміністрацыйным парадку трапіла за краты. Не выключаю, што жаданне падпісаць новую інтэграцыйную дамову з Расіяй будзе сустрэта грамадствам новымі пратэстамі.\nБеларуская сацыял-дэмакратычная партыя (Грамада) з’яўляецца адной з арганізацый-заснавальніц міжнароднага няўрадавага саюза Прагрэсіўны Альянс.\nШто датычыцца Сацыялістычнага Інтэрнацыяналу, то яго ігнаруюць сацыял-дэмакратычныя, сацыялістычныя і рабочыя партыі Аўстраліі, Германіі, Даніі, Канады, Нарвегіі, Нідэрландаў, Новай Зеландыі, Польшчы, Швейцарыі, Швецыі ды іншых краін, а лейбарысты Вялікабрытаніі з’яўляюцца ў ім партыяй-назіральніцай. Затое відную ролю ў Сацінтэрне адыгрывае “Справядлівая Расія”.\nБСДП з’яўляецца адзінай беларускай партыяй, прадстаўленай у Прагрэсіўным Альянсе.\nНа кангрэсе Альянсу 15 лістапада 2019 г. у Стакгольме нашу партыю прадстаўлялі Міжнародны сакратар Валянцін Аскірка і прадстаўніца Рабочай групы “Жанчыны БСДП” Марына Бабкова. Адметна тое, што ўпершыню Валянцін Аскірка быў мадэратарам адной з тэматычных панэляў.\nБСДП імкнецца наладзіць і шчыльнае супрацоўніцтва з ПЕС – Партыяй еўрапейскіх сацыялістаў.\nСтаршыня БСДП Ігар Барысаў, першы намеснік старшыні Аляксей Сігаеў і памочніца Міжнароднага сакратара Вольга Ісайкіна прынялі ўдзел у Кангрэсе ПЕС, які адбыўся 7-8 снежня 2018 г. у Лісабоне. На дадзены момант пачынаюцца перамовы на далучэнне БСДП да ПЕС у статусе назіральніка. Для гэтага праведзены неабходныя сустрэчы і кансультацыі, выслана афіцыйная заяўка ад нашай партыі.\nПрацягваецца сталая супраца са шведскімі і нямецкімі сацыял-дэмакратамі, інфармацыйны абмен з малдаўскімі, украінскімі і нарвежскімі таварышамі.\nУ 2019 г. БСДП на мінскім офісе прымала чарговую маніторынгавую групу еўрадэпутатаў, амбасадараў Францыі і Канады, супрацоўнічала з кіраўніцтвам місіі назірання АБСЕ падчас парламенцкай выбарчай кампаніі.\nРазам з іншымі беларускімі палітычнымі арганізацыямі БСДП актыўна ўдзельнічае ў праграме “Паглыблены дыялог”, які адбываецца пры падтрымцы шведскага боку. У 2018 і 2019 гг. БСДП пад час экспертных візітаў у Швецыю і Літву прадстаўляла Ірына Вештард.\nРэгулярнымі з’яўляюцца сустрэчы ў межах Рады паўночных краін. У 2018 г. у такім візіце ў Хельсінкі прымаў удзел Ігар Барысаў, у 2019 г. – генеральны сакратар БСДП Мечаслаў Грыб.\nБСДП мае пастаянныя запрашэнні для ўдзелу ў разнастайных сустрэчах, якія праходзяць пры спрыянні краін Еўрапейскага Саюзу і ЗША. Прадстаўнікі БСДП удзельнічаюць у прыёмах і імпрэзах, якія праводзяць амбасады Вялікабрытаніі, ЗША, Польшчы, Украіны, Фінляндыі, Францыі, Швецыі ды іншых дэмакратычных краін.\nУ сакавіку 2018 г. старшыня БСДП Ігар Барысаў выступіў у Сойме Літвы з дакладам аб беларуска-літоўскіх стасунках у сувязі са 100-годдзем абвяшчэння БНР. 15 чэрвеня 2019 г. у літоўскім Сойме адбылася сустрэча з Міністрам замежных спраў Лінасам Лінкявічусам. У складзе беларускай дэлегацыі БСДП прадстаўляў таксама старшыня Ігар Барысаў.\nУ 2018 г. адбылася беларуска-шведская канферэнцыя ў Кішынёве, а ў 2019 годзе – міжнародная канферэнцыя ў Адэсе. У працы прынялі ўдзел прадстаўнікі БСДП.\nПрадстаўнікі БСДП у верасні 2018 года прынялі ўдзел у назіранні ў Швецыі за выбарамі ў парламент, а ў траўні 2019 года — за выбарамі ў Еўрапарламент.\nУ 2018 г. адбыліся традыцыйныя адукацыйныя візіты беларускіх сацыял-дэмакратаў у Швецыю. На жаль, па тэхнічных прычынах, адукацыйны візіт у Швецыю ў 2019 г. быў перанесены на 2020 г.\nСтаршыня БСДП Ігар Барысаў быў запрошаны на сустрэчу міністраў замежных спраў Швецыі і Фінляндыі, якія наведалі Беларусь з афіцыйным візітам 26 лістапада 2019 г., і перадаў ім спіс кіраўнікоў акруговых і ўчастковых выбарчых камісій, якія ўдзельнічалі ў фальсіфікацыях вынікаў выбараў у Брэсцкай-Усходняй выбарчай акрузе №3, Брэсцкай пагранічнай выбарчай акрузе №4 і Коласаўскай выбарчай акрузе № 106 у Мінску. Пасля гэтага ў Стакгольме і Бруселі адбылася гарачая дыскусія адносна магчымасці ўвядзення санкцый ў дачыненні да асобаў, якія ўдзельнічалі ў фальсіфікацыі выбараў.\nБеларуская сацыял-дэмакратычная партыя (Грамада) з’яўляецца класічнай левацэнтрысцкай сацыял-дэмакратычнай партыяй. Акрамя БСДП, на дэмакратычным полі існуе БСДГ, а таксама аргкамітэт па стварэнні партыі “Народная Грамада”, якія заснаваныя тымі, хто адышоў ад нашай партыі і жыве сваім жыццём.\nУ сваёй працы мы нідзе з імі не перакрыжоўваемся. БСДГ не мае міжнароднага прызнання. Яна не супрацоўнічае ні з адной з існуючых дэмакратычных арганізацый і партый Беларусі. Аргкамітэт “Народнай Грамады” не з’яўляецца партыяй і стасуецца з іншымі “аргкамітэтамі”, а таксама з палітыкамі-адзіночкамі. Дзякуючы даўнім кантактам, гэты аргкамітэт захоўвае сваё сяброўства ў Сацыялістычным Інтэрнацыянале.\nПа стану на 01 студзеня 2020 г. колькасць членаў нашай партыі складае 1121 чалавек. З іх у Брэсцкай вобласці пражываюць – 321, Віцебскай вобласці – 187, Гомельскай вобласці – 40, Гродзенскай вобласці – 74, Мінскай вобласці – 121, Магілёўскай вобласці – 203, у горадзе Мінску – 170. Ідзе пастаянная праца па прывядзенні спісаў нашых партыйцаў у належны выгляд.\nАсобна хачу адзначыць, што ў канцы 2019 года ўступіў у партыю Міхаіл Іванавіч Пастухоў, заслужаны юрыст Беларусі, былы суддзя Канстытуцыйнага суда, прафесар, доктар юрыдычных навук. Лічу, што далучэнне Міхаіла Іванавіча да БСДП будзе спрыяць ўмацаванню пазіцый партыі.\nКолькасць зарэгістраваных арганізацыйных структур партыі - 42. З іх у Брэсцкай вобласці – 11, Віцебскай вобласці – 10, Гродзенскай вобласці – 4, Мінскай вобласці – 7, Магілёўскай вобласці – 4, горадзе Мінску – 6. За справаздачны перыяд у органах юстыцыі пастаўлены на ўлік Магілёўская раённая суполка БСДП і зарэгістравана Мінская раённая арганізацыя партыі. У студзені сёлета пададзены дакументы на пастаноўку на ўлік Магілёўскай гарадской арганізацыі БСДП. Неабходна стварыць гарадскую арганізацыю і ў Гродне.\nДля працы Брэсцкай, Віцебскай, Гродзенскай, Магілёўскай, Мінскай гарадской і Мінскай абласной арганізацый маюцца офісныя памяшканні.\nЗа справаздачны перыяд праведзены ўсе пасяджэнні ЦК, Прэзідыума, пададзены ўсе справаздачы ў МЮ і абласныя ўпраўленні юстыцыі. У пяці абласцях і г. Мінску праведзены канферэнцыі, на якіх вылучаны дэлегаты на XХ з’езд.\nУ справаздачны перыяд з’явілася такая форма арганізацыйнай і навучальна-ідэалагічнай працы, як канферэнцыя БСДП. Такія канферэнцыі з удзелам сябраў Цэнтральнага Камітэта, Цэнтральнай Рэвізійнай Камісіі і Прэзідыума партыі адбыліся ў снежні 2018 і 2019 гг. З часам, калі для гэтага з’явяцца магчымасці, мэтазгодна запрашаць на канферэнцыі прынамсі старшыняў зарэгістраваных і пастаўленых на ўлік партыйных арганізацый і суполак, якія не з’яўляюцца сябрамі ЦК, ЦРК і Прэзідыума.\nУ справаздачны перыяд праведзены ХІХ нечарговы з’езд партыі, які вылучыў кандыдатаў у дэпутаты Палаты прадстаўнікоў, а таксама прыняў змяненні і дапаўненні Статут БСДП, якія зарэгістраваны Міністэрствам юстыцыі. Надрукавана брашура з тэкстамі Статута ў новай рэдакцыі і Праграмы БСДП.\nЗ сярэдзіны 2019 г. кожны сябра БСДП мае магчымасць аплаціць сяброўскую складку не выходзячы з дома праз сістэму АРІП. З’явілася дадзеная магчымасць дзякуючы скарбніку нашай партыі Мікалаю Мяцельскаму. Такі сэрвіс маюць толькі тры партыі ў Беларусі – БСДП, БНФ і АГП. Дадзенай функцыяй ужо скарысталася некалькі дзясяткаў чалавек. Агулам жа за 2019 г. было сабрана каля 1700 рублёў. Як бачым, яшчэ не ўсе плацяць сяброўскія складкі, аднак растлумачальная праца ў гэтым напрамку працягваецца, бо складкі – адна з асноўных крыніц існавання партыі.\nЦягам апошніх двух год як старшыня партыі пабываў у Брэсце, Бабруйску, Гродна, Гомелі, Віцебску і Магілёве. У большасці пералічаных гарадоў пабываў па два-тры разы.\nУ 2018 г. упершыню быў арганізаваны медыя-зімнік. У тым жа годзе адбыліся трэцяя сацыял-дэмакратычная акадэмія і трэцяя школа лідэрства. Адметным стала правядзенне круглага стала па сацыяльна-небяспечнаму становішчу ў канцы 2018 г. Матэрыялы круглага стала былі надрукаваны адмысловай брашурай і разасланы ў дзяржаўныя ўстановы, бібліятэкі і грамадскія арганізацыі. Наколькі ж мы былі здзіўлены, калі праз некалькі месяцаў былі ўнесены станоўчыя змяненні ў гэты закон. Не выключаю, што не без нашай аргументацыі і пазіцыі.\nПрацуе Рабочая група “Жанчыны БСДП”, каардынатаркай якой з’яўляецца Марыя Рудакоўская. Перыядычна адбываюцца каардынацыйныя сустрэчы жанчын, адукацыйныя мерапрыемствы, сярод якіх хачу адзначыць гендэрную школу. Мы, здаецца, адзіная партыя ў Беларусі, якая мае жаночую структуру, і мы – адзіная партыя, якая выдае жаночы часопіс. “Жанчыны БСДП” прымаюць удзел у міжнародных мерапрыемствах, на якія запрашаюць нашу партыю.\nШтогод каманда БСДП па міні-футболу прадстаўляе партыю ў кубку імя Карпенкі. Спадзяюся, што ў 2020 г. нашы футбалісты зоймуць прызавое месца.\nСУПРАЦА З ІНШЫМІ ПАРТЫЯМІ І АРГАНІЗАЦЫЯМІ,\nУ 2018 і 2019 гг. БСДП была адной з арганізацый, адказнай за арганізацыю і правядзенне Дня Волі ў Мінску. У 2020 г. плануецца чарговы мітынг-канцэрт, які арганізуецца ў тым ліку і нашай партыяй. Адзначу, што найбольшая частка арганізацыйных пытанняў пры арганізацыі мітынга-канцэрта ў Кіеўскім скверы ў Мінску ляжала на плячах нашай партыі. Асобна адзначу нашу ініцыятыву па зборы амаль 200 подпісаў за ўсталяванне шыльды на будынку, дзе была абвешчана Незалежнасць БНР, а таксама акцыю “Пагоня поштай”, у якой прыняла ўдзел каля 1000 грамадзян.\nЦэнтральны офіс БСДП у Мінску фактычна стаў цэнтрам дэмакратычнага апазіцыйнага жыцця. Усе нарады Сакратарыята і Рады кампаніі назірання “Права выбару” адбываюцца ў нас. Усе сустрэчы па вылучэнні “адзінага” кандыдата на пасаду прэзідэнта праходзілі ў нас. Усе арганізацыйныя сутрэчы ў падтрымку кампаніі “Абаронім незалежнасць” таксама былі ў нас. Частка сустрэч па арганізацыі Кангрэса ў абарону незалежнасці таксама праходзіла на нашым офісе. Нашым памяшканням у выпадку патрэбаў карыстаюцца “Маці 328” і “Прававая дапамога насельніцтву”, БХД і “Дзеткі-кветкі”. Нашы офісы ў Гродне і Магілёве супрацоўнічаюць з арганізацыяй “АБФ – актыўным быць файна”, дзе штотыднёва адбываецца некалькі мерапрыемстваў.\nБСДП уваходзіць у аргкамітэт па правядзенні Кангрэса ў абарону незалежнасці. Там актыўна працуюць нашы сябры Ігар Рынкевіч, Ірына Вештард, Міхаіл Пастухоў і Ігар Леднік. Плануецца, што Кангрэс адбудзецца 15 сакавіка 2020 г.\nБСДП стаяла ля вытокаў распрацоўкі працэдуры вылучэння “адзінага” кандыдата на пасаду прэзідэнта ад дэмакратычных сілаў. Зараз удзельнічаць у гэтай працэдуры пагадзілася пяць палітычных арганізацый: БСДП, АГП, БНФ, БХД і “Рух “За Свабоду”. Спадзяюся, што супольнымі высілкамі мы здолеем паказаць рэальную альтэрнатыву дзеючай уладзе.\nХачу таксама адзначыць шэраг нашых сябраў, якія не абмяжоўваюцца працай у нашай партыі, а займаюцца развіццём і ўмацаваннем грамадзянскай супольнасці. Гэта Алег Трусаў, які працуе над стварэннем першага беларускамоўнага ўніверсітэта імя Ніла Гілевіча, гэта Алег Волчак, які праз арганізацыю “Прававая дапамога насельніцтву” аказвае юрыдычную дапамогу насельніцтву, гэта кіраўнічка ініцыятывы “Маці-328” Людміла Жыгар, якая змагаецца за лібералізацыю антынаркатычнага артыкула крымінальнага кодэксу, гэта Ігар Маслоўскі і Ганна Канюс, які праз свае арганізацыі “За свой горад” і “Роўнасць і справядлівасць” дамагаюцца вырашэння мясцовых праблем, гэта Ігар Леднік, які з’яўляецца намеснікам дырэктара Інстытута даследвання расійскай агрэсіі і дамагаецца рэалізацыі Будапешцкага мемарандуму, які гарантаваў бяспеку новым незалежным дзяржавам пасля распаду СССР і вываду гэтымі дзяржавамі са сваёй тэрыторыі ядзернай зброі.\nПрызнаннем нашых заслуг з’яўляецца тое, што сябры нашай партыі па версіі “Радыё Свабода” удзельнічалі ў арганізацыі 4 з 10 найбольш важных і значных падзей і кампаній 2019 г. – “Абарона Курапатаў”, ініцыятыва “Маці-328”, акцыі супраць акумулятарнага завода ў Брэсце, арганізацыя святочнага канцэрта на Дзень Волі ў Мінску.\nНаладжваецца праца з незалежнымі прафсаюзамі. Асобна хачу адзначыць лідэра Беларускага Кангрэсу дэмакратычных прафсаюзаў Аляксандра Ярашука і лідэра прафсаюза работнікаў радыёэлектроннай прамысловасці Генадзя Фядыніча, якія сталі на шлях супрацоўніцтва з БСДП. Перыядычна адбываюцца разнастайныя кансультацыі па актуальных пытаннях, узгадняюцца пазіцыі. На вялікі жаль, існуючы палітычны рэжым абмяжоўвае доступ да мэтавай групы прафсаюзаў і сацыял-дэмакратаў – да працоўных калектываў дзяржаўных і прыватных прадпрыемстваў, – аднак праца ў гэтым напрамку вядзецца.\nЗ 2011 г. выходзіць унутрыпартыйны часопіс Рабочай групы жанчыны БСДП “Адлюстраванне”, рэдактаркай якой на дадзены момант з’яўляецца Марына Бабкова. За ўвесь час выдадзена 11 нумароў.\nМы – адзіная ў Беларусі партыя, якая выдае свой аналітычны часопіс. У 2018 г. выйшаў першы нумар часопіса “Пазіцыя”, не так даўно свет убачыў другі нумар.\nСтала працуе сайт bsdp.org (адказны за яго працу Леанід Дзейка). Ідзе праца па стварэнні новага сайта-візітоўкі на дамене bsdp.by.\nНаша партыя, а таксама частка яе рэгіянальных арганізацый, прадстаўлена ў сацыяльных сетках Фэйсбук, Вконтакте, Одноклассники, Інстаграм. Створаны свой тэлеграм-канал. У агульнай базе для партыйнай рассылкі маецца 386 электронных паштовых адрасоў. Як бачым, колькасць партыйцаў не адпавядае колькасці ўладальнікаў электронных скрынак, і гэта адзін з нашых выклікаў – як пры мінімуме намаганняў забяспечыць доступ калі не ўсіх, дык большасці партыйцаў да важнай інфармацыі.\nЗ 2018 г. ідзе супрацоўніцтва БСДП з газетай “Народная Воля”. Першая старонка з інфармацыяй пра нашу партыю не з’яўляецца рэдкасцю. Па просьбе шэф-рэдакатара “Народнай Волі” Іосіфа Сярэдзіча нагадваю аб неабходнасці падтрымаць гэтае выданне і аформіць на яго падпіску.\nНаладжана ўзаемадзеянне з такімі інфармацыйнымі рэсурсамі, як БелаПАН, “Наша Ніва”, Радыё “Свабода, Радыё Рацыя, Еўрарадыё, Tut.by, “Беларускі партызан”, “Беларуская праўда”. Інфармацыя пра нашу партыю і яе партыйцаў рэгулярна з’яўляецца на гэтых інфармацыйных рэсурсах.\nУпершыню ў 2019 годзе старшыня БСДП даў інтэрв’ю такім выданням, як расійскі тэлевізійны канал RTVІ, самай першай японская газеце “Майніці”, дацкім, польскім і ўкраінскім журналістам. Таксама давялося ўдзельнічаць у круглым стале на sputnik.by з мэтай падвядзення вынікаў парламенцкай кампаніі.\nУсё гэта сведчыць пра цікавасць да нашай партыі і яе прыкметнасць на палітычным полі.\nГістарычная заслуга Беларускага сацыялістычнага руху ў тым, што ён выпрацаваў ідэі, якія сталі ідэямі ўсяго нацыянальна-вызвольнага дэмакратычнага руху. Без гэтых ідэй немагчымая былі б Беларуская Народная Рэспубліка, БССР і Рэспубліка Беларусь. Многія ідэі нашых папярэднікаў яшчэ чакаюць свайго ажыццяўлення.\n22 кастрычніка 2017 года наша партыя стала адзінай палітычнай арганізацыяй Беларусі, якая выпрацавала Праграму дзеянняў. Гэта 120 тэзісаў, якія даюць адказы на 120 найбольш актуальных пытанняў жыцця Беларусі. У гэтых тэзісах выкладзена наша бачанне будучыні Беларусі.\nНаша бачанне будучыні Беларусі мы выкладаем у аналітычным партыйным часопісе “Пазіцыя”. У двух нумарах часопіса з’явілася больш за 30 артыкулаў, якія падрабязна раскрываюць каля 40 партыйных тэзісаў з Праграмы дзеянняў. Аўтарамі гэтых артыкулаў сталі сябры партыі Алег Волчак, Андрэй Горлаў, Мечыслаў Грыб, Ганна Канюс, Ігар Леднік, Аляксей Марчук, Ігар Маслоўскі, Лізавета Мярляк, Фаіна Наканечная, Марыя Рудакоўская, Міхаіл Пастухоў, Алег Трусаў, Мікалай Цяцёркін, а таксама запрошаныя беспартыйныя спецыялісты.\nГрунтуючыся на тэзісах Праграмы дзеянняў, у супрацы з тады яшчэ беспартыйным прафесарам Міхаілам Пастуховым БСДП распрацавала праект канцэпцыі судова-прававой рэформы і закона “Аб судаўладкаванні”. Гэты дакумент, выдадзены асобнай брашурай, і быў накіраваны кіраўніцтву і старшыням камісій Палаты прадстаўнікоў, Савета Рэспублікі, урада, адміністрацыі прэзідэнта, Вярхоўнага Суда, Генеральнай пракуратуры, Міністэрства юстыцыі, старшыням абласных судоў, пракурорам абласцей, абласным калегіям адвакатаў, натарыяльным палатам, ва ўсе абласныя бібліятэкі, у бібліятэкі вышэйшых навучальных устаноў, палітычным партыям. З прэзентацыяй канцэпцыі адбыліся сустрэчы ў некаторых рэгіёнах.\nТое ж будзе зроблена і з праектам праграмы канстытуцыйных пераўтварэнняў, які падрыхтаваны прафесарам Міхаілам Пастуховым і выдадзены асобнай брашурай.\nЦяпер на стале ў рэдактара нашых брашур з канцэптуальнымі дакументамі ляжыць праект закона аб упаўнаважаным па правах чалавека.\nЖыццё не стаіць на месцы, і ад партыі патрабуецца асэнсаванне таго, што адбываецца ў нашай краіне і вонкі яе. На партыйнай канферэнцыі, якая адбылася ў снежні мінулага года, мы вярнуліся да Праграмы дзеянняў БСДП і прааналізавалі яе з цяперашняга пункту гледжання. Па выніках абмеркавання Цэнтральны Камітэт партыі прыме Праграму дзеянняў ў новай рэдакцыі.\nМы ўпэўненыя, што ўсе напрацоўкі сацыял-дэмакратаў у бліжэйшай будучыні створаць аснову для дэмакратычных пераўтварэнняў у Беларусі.\nУ 2019 г., упершыню за гісторыю нашай партыі, у склад рабочай групы пры Міністэрстве юстыцыі быў уключаны старшыня БСДП. Рабочая група мела кансультацыйны характар і працавала над змяненнямі ў закон “Аб палітычных партыях”. З гэтай мэтай БСДП арганізавала два міжпартыйныя круглыя сталы, правяла тры сустрэчы ў рэгіёнах і выпрацавала сваё бачанне змяненняў і дапаўненняў у закон.\nАсобна хачу адзначыць працу гісторыка Анатоля Сідарэвіча, які ў 2019 г. зладзіў пры падтрымцы Фонда імя Фрыдрыха Эберта круглы стол, на якім прэзентаваў сваю брашуру “Беларускі сацыялістычны рух і беларуская дзяржаўнасць”. Гэтая праца ўключана ў выдадзены Фондам імя Эберта на англійскай мове том, у якім паказана роля сацыялістычных і сацыял-дэмакратычных партый у адраджэнні былых і станаўленні новых дзяржаў у Фінляндыі, Эстоніі, Латвіі, Літве, Польшчы, Чэхіі і Славакіі, Украіне, Грузіі, Ісландыі ды іншых краінах ў выніку Першай сусветнай вайны. Акрамя таго, Антоль Сідарэвіч рэдагуе брашуры з канцэптуальнымі дакументамі партыі. Дзякуючы яго працы ўмацоўваецца імідж беларускай сацыял-дэмакратыі, адкрываюцца новыя гістарычныя факты.\nУДЗЕЛ У ПАЛІТЫЧНАЙ КАМПАНІІ 2019 ГОДА\nБеларускаясацыял-дэмакратычная партыя (Грамада) у адпаведнасці са сваім стратэгічным планам прыняла ўдзел у парламенцкай выбарчай кампаніі 2019 г. у Палату прадстаўнікоў Нацыянальнага сходу Рэспублікі Беларусь сёмага склікання.\nНапярэдадні выбарчай кампаніі была распрацавана і прынята Цэнтральным камітэтам БСДП Платформа “Беларусь – краіна магчымасцяў”, якая была надрукавана ў газеце “Народная Воля” і мела шмат станоўчых водгукаў. БСДП стала адзінай партыяй, якая падрыхтавала і апублікавала ў СМІ падобны дакумент.\nАдмыслова для кампаніі быў распрацаваны адзіны фірмовы стыль плакатаў, шаблон партыйнага мэсаджа, а таксама тэкст для публікацыі ў газетах. Большасць кандыдатаў паспяхова скарысталіся дадзенымі распрацоўкамі. Амаль усе кандыдаты выкарысталі магчымасць выступіць з прамовай на тэлебачанні і прыняць удзел у тэледэбатах, за што ім вялікі дзякуй, бо ўсе яны працавалі на ўмацаванне станоўчага іміджу партыі.\nУ тэрытарыяльныя выбарчыя камісіі было вылучана 3 прадстаўнікі БСДП, у акруговыя – 35, ва ўчастковыя – 54. Трапілі ў склад акруговых камісій усяго 4 сябры БСДП. Суды, якія адбыліся пасля неўключэння нашых сябраў у камісіі ў Брэсце, Мінску і Мінскай вобласці, не далі станоўчых вынікаў, аднак дапамаглі нам выявіць парушэнні заканадаўства, на што былі напісаны адпаведныя скаргі ў пракуратуру.\nХIXЗ’ездам БСДП кандыдатамі ў дэпутаты было вылучана 50 сябраў партыі. 41 сябар партыі падаў дакументы ў акруговыя выбарчыя камісіі і толькі 30 з іх былі зарэгістраваны кандыдатамі ў дэпутаты. Нягледзячы на вялікі працэнт нерэгістрацыі нашых таварышаў, за ўсю гісторыю партыі мы мелі ў 2019 годзе найбольшую колькасць партыйцаў, якія падалі дакументы на рэгістрацыю ў якасці кандыдатаў у дэпутаты. У параўнанні з іншымі дэмакратычнымі сіламі па колькасці кандыдатаў у дэпутаты мы абышлі ўсіх. Лічу, што мы маем куды большы патэнцыял і ўжо час думаць пра тое, як закрыць у 2023 годзе ўсе 110 выбарчых акругаў нашымі кандыдатамі.\nУ межах кампаніі “Права выбару-2019” было арганізавана татальнае назіранне на двух выбарчых акругах, дзе кандыдатамі былі сябры БСДП Ганна Канюс (Брэсцкая-Усходняя выбарчая акруга №3) і Ігар Барысаў (Коласаўская выбарчая акруга №106). Для гэтай мэты было падрыхтавана каля 200 назіральнікаў, большасць з якіх паспяхова справіліся з пастаўленымі задачамі. Частка з іх пасля кампаніі далучылася да БСДП.\nАсобную падзяку хачу выказаць першаму намесніку старшыні БСДП Аляксею Сігаеву, які ў кампаніі “Права выбару-2019” з’яўляўся Нацыянальным каардынатарам і дастойна прадстаўляў нашу партыю ў гэтым міжарганізацыйным аб’яднанні.\nВыбары чарговы раз не былі свабодныя і справядлівыя, істотна завышалася яўка выбаршчыкаў на ўчасткі для галасавання, а бюлетэні па-ранейшаму не дэманстраваліся назіральнікам. У дзень выбараў з выбарчых участкаў, дзе вялося незалежнае назіранне нашымі партыйцамі і прыхільнікамі, было выдалена больш за 20 назіральнікаў.\nУ 2019 годзе ніхто з нашых партыйцаў не патрапіў у парламент, аднак гэта было і немагчыма зрабіць ва ўмовах, калі ў краіне няма свабодных і справядлівых выбараў.\nПа выніках кампаніі сябрам БСДП была афіцыйна намалявана агульная лічба падтрымкі ў колькасці 67 544 галасы, аднак рэальная лічба, мяркую, была ў разы большая і ў выніку дэмакратычных выбараў мы маглі б мець некалькі сваіх дэпутатаў. Гэта наш боль, гэта наш выклік, гэта наш стратэгічны напрамак над якім нам трэба працаваць – дабівацца правядзення новых свабодных і справядлівых выбараў.\nПа выніках парламенцкай кампаніі Прэзідыум і Цэнтральны камітэт БСДП выступілі з адпаведнымі заявамі аб непрызнанні вынікаў выбараў. Як ведаем, не прызналі вынікі выбараў і назіральнікі АБСЕ. Гэта сведчыць пра тое, што Беларусь застаецца кансерватыўнай аўтарытарнай краінай і ўлада ў ёй утрымліваецца адміністрацыйнымі і сілавымі метадамі.\nБСДП афіцыйна зарэгістраваная арганізацыя. Гэта абставіна накладае на нас пэўныя абавязацельствы: працаваць у адпаведнасці са Статутам і Праграмай партыі, законамі Рэспублікі Беларусь.\nУ сілу таго, што нацыянальнае заканадаўства не адпавядае міжнароднаму, а таксама абмяжоўвае свабоды як грамадзян, так і арганізацый, – гэта адбіваецца і на дзейнасці нашай партыі.\nНа жаль, мы закрытыя ад працоўных калектываў дзяржаўных і прыватных прадпрыемстваў, устаноў і арганізацый, актывісты партыі пераследуюцца праваахоўнымі органамі і судамі. Гэта вядзе да таго, што ў партыю ў асноўным прыходзяць людзі, якія супраць гэтага рэжыму і нацыянальнаарыентаваныя. Аднак яны – толькі адна з мэтавых груп, на якія арыентуецца партыя ў сваёй працы. Людзі наёмнай працы (рабочыя, настаўнікі і выкладчыкі, медыкі) далучаюцца да партыі адзінкава.\nМы не водзім людзей па вуліцах і не падстаўляем іх пад рэпрэсіі. Асабліва мы павінны берагчы моладзь. Мы вядзём сістэмную працу па арганізацыйным развіцці, працуем над партыйнай праграмай, а таксама над праектамі і канцэпцыямі законаў, уводзім іх у публічны дыскурс і папулярызуем іх, каб у выніку дэмакратычных пераменаў БСДП мела неабходны пакет праектаў і прапановаў і была ў авангардзе дэмакратычных пераўтварэнняў.\nВедаю, што большасць з вас стамілася ад дыктатуры і хоча больш рашучых дзеянняў, аднак каб дзейнічаць больш рашуча патрэбна, каб партыя была не проста фармальна на паперы, а мела ўнутрыпартыйнае жыццё, а таксама добрыя мабілізацыйныя здольнасці. Калі першае атрымліваецца, то з другім ёсць праблема. І вырашыць гэтую праблему мы здолеем пры спрыяльных умовах, толькі маючы яснае бачанне будучыні нашай краіны. Арганізацыйна і ідэйна мы павінны быць гатовыя да перамен, якія могуць адбыцца мірным шляхам і не абавязкова праз выбары.\nДзякуй вам за ўвагу! Жыве Беларусь!


Іяга ап Ідвал — Вікіпедыя\nІяга ап Ідвал\nІя́га ап І́двал (вал.: Iago ap Idwal; памёр у 979) — кароль Гвінеда (950—979), сын Ідвала ап Анараўда.\nвал.: Iago ap Idwal\n950 — 979\nІеяў ап Ідвал (950 — ),\nХівел ап Іеяў (974 — 979)\nХівел ап Іеяў\nІдвал ап Анараўд\nАвандрэг верх Мервін\nCustennin ab Iago[d]\nУ Вікіпедыі ёсць артыкулы пра іншых людзей з імем Іяга.\nПасля смерці Ідвала ап Анараўда ў 942 годзе, яго сыны павінны былі разам кіраваць Гвінедам, але Хівел Добры, які ўварваўся з поўдня, захапіў уладу. Пасля смерці Хівела братам усё ж удалося вярнуць прастол, перамогшы сыноў узурпатара. Іяга і Ідвал, якога храністы каб пазбегнуць блытаніны з бацькам называлі проста Іеяў, гэта значыць «Малодшы», падзялілі Гвінед паміж сабой на дзве часткі.\nСпачатку яны кіравалі мірна, разам здзейсніўшы набег на Дэхейбарт у 952 годзе і адбіўшы нашэсце сыноў Хівела Добрага ў 954 годзе. Аднак неўзабаве паміж імі пачалася вайна. У 969 годзе Іяга паланіў Іеява і забіў яго.\nУ 973 годзе разам з іншымі брытанскімі каралямі Іяга сустрэўся ў Чэстэры з Эдгарам Міралюбным і нават сядзеў на вёслах у яго лодцы. На гэтай сустрэчы як саюзнік яго суправаджаў пляменнік Хівел ап Іеяў. Аднак у 974 годзе Іяга быў пераможаны Хівелам і быў вымушаны падзяліць з ім уладу. Хівел спрабаваў пазбавіцца ад дзядзькі, каб стаць адзіным кіраўніком Гвінеда. У 979 годзе ён наняў вікінгаў, каб тыя захапілі Іяга ў палон. Далейшы лёс Іяга невядомы.\nWALES, KINGS & PRINCES (англ.) . Foundation for Medieval Genealogy. Архівавана з першакрыніцы 23 красавіка 2012. Праверана 14 лістапада 2011.\nУзята з "https://be.wikipedia.org/w/index.php?title=Іяга_ап_Ідвал&oldid=3256301"\nАпошнія змены 6 снежня 2018 а 14:19\nАпошняе змяненне старонкі адбылося 14:19, 6 снежня 2018.


Калектыўныя прэтэнзіі ў выпадку масавага пашкоджання - Law & More B.V.\nКалектыўныя патрабаванні ў выпадку масавага ўрону\nПачатак 1st са студзеня 2020 года ўступіць у сілу новы закон міністра Дэккера. Новы закон прадугледжвае, што грамадзяне і кампаніі, якія церпяць велізарныя страты, могуць разам падаць іск аб кампенсацыі страт. Масавы ўрон - гэта шкода, нанесеная вялікай групай ахвяр. Прыкладамі гэтага з'яўляюцца фізічная шкода, выкліканая небяспечнымі лекамі, фінансавая шкода, выкліканая падробкай аўтамабіляў, альбо матэрыяльная шкода, выкліканая землятрусамі ў выніку здабычы газу. З гэтага часу такая масавая шкода можа быць нанесена калектыўна.\nКалектыўная адказнасць у судзе\nУ Нідэрландах на працягу многіх гадоў магчыма ўстанаўленне калектыўнай адказнасці ў судзе (калектыўны іск). Суддзя мог толькі вызначыць супрацьпраўныя дзеянні; для пакрыцця страт, усе пацярпелыя па-ранейшаму павінны былі пачаць індывідуальную працэдуру. На практыцы такая працэдура звычайна складаная, працаёмкая і дарагая. У большасці выпадкаў выдаткі і час, якія ўдзельнічаюць у індывідуальнай працэдуры, не кампенсуюць страты.\nТаксама існуе магчымасць правядзення калектыўнага ўрэгулявання паміж групай інтарэсаў і абвінавачаным, агучаным у судзе для ўсіх пацярпелых на падставе Закона аб урэгуляванні калектыўных масавых іскаў (WCAM). З дапамогай калектыўнага ўрэгулявання група па інтарэсах можа дапамагчы групе ахвяр, напрыклад, дасягнуць пагаднення, каб кампенсаваць страту. Аднак, калі бок, які прычыніў шкоду, не супрацоўнічае, пацярпелыя ўсё роўна застануцца з пустымі рукамі. Затым ахвяры павінны звярнуцца ў суд у індывідуальным парадку і патрабаваць кампенсацыі шкоды на падставе артыкула 3: 305а Грамадзянскага кодэкса Нідэрландаў.\nЗ першым прыходам Закона аб масавых пазовах аб калектыўных дзеяннях (WAMCA) першага студзеня 2020 года магчымасці калектыўнай акцыі былі пашыраны. У сілу новага закона суддзя можа вынесці абвінаваўчы прысуд за калектыўную шкоду. Гэта азначае, што ўся справа можа быць вырашана за адну сумесную працэдуру. Такім чынам бакі атрымаюць яснасць. Затым працэдура спрашчаецца, эканоміць час і грошы, а таксама прадухіляе бясконцыя судовыя працэсы. Такім чынам можна знайсці рашэнне для вялікай групы ахвяр.\nАхвяры і бакі часта разгубленыя і недастаткова інфармаваныя. Гэта азначае, што ахвяры не ведаюць, якія арганізацыі надзейныя і які інтарэс яны прадстаўляюць. На падставе прававой абароны пацярпелых узмоцнены ўмовы для калектыўных дзеянняў. Не кожная група па інтарэсах можа проста пачаць падаваць іск. Унутраная арганізацыя і фінансы такой арганізацыі павінны быць у парадку. Прыкладамі груп па інтарэсах з'яўляюцца Асацыяцыя спажыўцоў, асацыяцыя акцыянераў і спецыяльна створаныя арганізацыі для калектыўных дзеянняў.\nНарэшце, з'явіцца цэнтральны рэестр калектыўных іскаў. Такім чынам, пацярпелыя і (прадстаўнічыя) групы па інтарэсах могуць вырашыць, ці хочуць яны распачаць калектыўную акцыю за адно і тое ж мерапрыемства. Савет па судовай уладзе стане ўладальнікам цэнтральнага рэестра. Рэестр будзе даступны ўсім.\nУрэгуляванне масавых іскаў з'яўляецца выключна складаным для ўсіх удзельнікаў, таму мэтазгодна мець юрыдычную падтрымку. Калектыў а Law & More валодае шырокім досведам і вопытам у звароце і маніторынгу пытанняў масавых прэтэнзій.\nнаступны Ці можаце вы зарэгістраваць кампанію па адрасе віртуальнага офіса? »\nпапярэдні «Адбіткі пальцаў у парушэнне GDPR


Папяровыя карункі — на радасць асіповіцкім гімназістам | Осиповичи Online. Асiповiцкi край\nПапяровыя карункі — на радасць асіповіцкім гімназістам\nПра тое, што Новы год набліжаецца, гаворыць многае: магазінныя вітрыны з цацкамі і мішурой, упрыгожаныя ёлкі на гарадскіх плошчах і ў парках, ззянне гірляндаў у вячэрні час. Многія вокны будынкаў ператварыліся ў рукатворны папяровы цуд — што толькі не адкрываецца воку! Тут і карункавыя сняжынкі, і сюжэтныя казачныя кампазіцыі, і героі любімых дзіцячых мульцікаў, і сімвал наступаючага года — певень. І ўсё выканана ў тэхніцы выцінанкі, якая бярэ ў палон як малых, так і людзей ва ўзросце.\nВыразанымі з паперы фігурамі аздабляюць не толькі вокны, але і памяшканні. Асабліва захапіліся такім творчым працэсам настаўнікі і вучні гімназіі. Ужо які год навучальная ўстанова ў гэтую пару прыцягвае ўвагу прахожых здалёк. Кожнае школьнае акно — сапраўдны шэдэўр мастацтва.\n— Новы год — свята незвычайнае, — гаворыць настаўнік абслугоўваючай працы Жанна Бранавіцкая. — Яго любяць дарослыя і дзеці, кожнаму хочацца цудаў. І калі няма чарадзейнай палачкі, дык чаму цуд не стварыць з дапамогай простых і даступных прадметаў — нажніц і паперы, як гэта рабілі нашы продкі? Адначасова адраджаецца і старадаўняя традыцыя. Займацца выцінанкай вучням падабаецца, клас на нейкі час становіцца майстэрняй. Прастор для мыслення ў маленькіх творцаў неабмежаваны, і нараджаюцца на свет ажурныя дрэвы, цацкі, сняжынкі, кветкі — усё, што душа не пажадае. Выразанне, безумоўна, патрабуе ўвагі, уседлівасці, карпатлівасці, але вынік заўсёды радуе. З кожным годам майстэрства гімназістаў усё больш шліфуецца. Юныя творцы ўпрыгожваюць і дамашнія пакоі. I з заканчэннем свята развітвацца з загадкавасцю не хочацца…\nПредыдущая статьяБліжэй да чытачоў: 17 снежня — Дзень падпісчыка «Асіповіцкага края»! Заставайцеся з намі!\nСледующая статьяСустрэчы з кнігамі на Асіповіччыне


Помнік баламуту » UDF.BY | Новости Беларуси\nЁн пастаўлены ў невялікім двары ля скрыжавання вуліц Ніжне-Пакроўскай і Энгельса. Гэта ўжо трэцяя асоба княскага роду пасля Усяслава Брачыслававіча і Прадславы Святаславаўны (Св.Еўфрасінні). Першых дваіх прадстаўляць не трэба, але чым так заслужыўся перад горадам Андрэй Полацкі?\nУ якасці абгрунтавання кажуць, што гэта апошні полацкі князь. Аднак Андрэй атрымаў гэты пасад не ў спадчыну, але прыняў з рук вялікага князя літоўскага, фактычна выконваў абавязкі намесніка.\nАндрэй, пры нараджэнні Вігунд, быў старэйшым сынам Альгерда. Напачатку ён княжыў у Пскове. Як бацька стаў вялікім князем, Андрэй быў прызначаны ў Полацк. Пскавічы абурыліся, што князь з’ехаў, пазбавілі яго пасаду. Гэта выклікала дзесяцігадовы полацка-пскоўскі ўзброены канфлікт.\nПасля прыходу да ўлады Ягайлы Андрэй узбунтаваўся, збег у Пскоў. На загад маскоўскага князя ваяваў гарады ВКЛ Трубчэўск і Старадуб. І нарэшце, на маю думку, вызначальная прычына ўсталявання помніку: на Куліковым полі Андрэй быў на "правільным" баку і бараніў Маскву ад Мамая.\nПасля, не маючы рэсурсаў для змагання з Ягайлам, ён перадае крыжакам Полацкае княства, каб ад іх імя кіраваць у Полацку. Апрача таго, змаўляецца з князем смаленскім Святаславам і ў 1386 г. разам з ім жорстка нішчыць Полацкую зямлю. Кааліцыя пацярпела паразу, Андрэя ўвязнілі, ён збег, дабраўся да Пскова, дзе ў трэці раз заняў пасад. Урэшце, замірыўся з князем Вітаўтам. Загінуў у бітве з татарамі на Ворскле (1399).\nЧаму менавіта князю Андрэю пастаўлены помнік? Як альтэрнатыву варта б было рагледзець хаця б кандыдатуру другога Альгердавіча, Свідрыгайлы. Пры ім Полацк на кароткі час вярнуў статус сталіцы Вялікага княства Рускага, а месцічы набылі вольнасці. Правы гэтыя ў іх не адважыліся адняць наступныя вялікія князі, і тое сталася грунтам для развіцця гораду аж да набыцця ў 1498 г. Магдэбургскага права.\nСтаршынём “Моладзі БНФ“ абраны Андрэй Крэчка\nАрамнаў возьме крэдыт на 20 гадоў, каб выплаціць штраф


Caritas.by - Усё магчыма, галоўнае – не здавацца!\nProjects for sick people and people with disabilities\nProjects for poor, lonely and elderly people\nFor those who are in difficult life situations\nReligious Charitable Mission CARITAS of the Conference of Catholic Bishops in Belarus\nMonday, 19 February 2018 Volunteers Caritas Belarus at the Youth Camp in Germany\nFriday, 15 September 2017 Visitors from the USA: "We strive to find resources and opportunities to help others"\nThursday, 26 January 2017 Праект дзіцячай вёскі “Карытас-Міласэрнасць”\nMonday, 16 January 2017 Інтэрв'ю з дырэктарам Нацыянальнага "Карытас" для часопіса Ave Maria\nУсё магчыма, галоўнае – не здавацца!\nІнтэрв'ю з Яўгенам Зуевым, дырэктарам ІКУ "Cадзейнічанне развіццю бізнесу", паспяховым прадпрымальнікам, бізнес- трэнерам, бізнес-кансультантам і экспертам Праекта YES!\n- Яўген Мікалаевіч, дазвольце расказаць пра Вас, паколькі супрацоўніцтва з Нацыянальным Карытас і кіраўніком праекта доўжыцца з сакавіка гэтага года, таму хацелася б тым, хто з вамі ўжо узаемадзейнічае, і нашым мэтавым групам, даведацца пра Вас больш.\n- Я-прадпрымальнік, бізнес-кансультант, у мяне некалькі вышэйшых адукацый: першая – інжынер-сістэматэхнік (я скончыў РТІ, цяперашні БДУІР), акрамя таго, у мяне ёсць брытанская адукацыя ў галіне маркетынгу. Акрамя гэтага пройдзена вялікая колькасць курсаў, майстар-класаў. Рабіў кар'еру ў розных беларускіх кампаніях, дзяржаўных і прыватных, а з 2008 года я займаюся ўласным бізнесам.\nЗа гэты час мною было рэалізавана больш за дзясятак стартапаў, шэсць з якіх сёння працуюць, да пяці з іх я маю непасрэднае дачыненне і цяпер. Гэта арганізацыі, якія ўключаюць у сябе камерцыйныя і некамерцыйныя прадпрыемствы і ў цэлым займаюцца стварэннем магчымасцяў і рашэннем задач па падтрымцы людзей, якія вядуць прадпрымальніцкую дзейнасць і хочуць атрымаць эканамічную самастойнасць. Мае кампаніі дапамагаюць арганізацыям атрымаць эканамічныя вынікі, у тым ліку ва ўмовах эканамічнага крызісу. Знаходжанне магчымасцяў на рынках, стварэнне канкурэнтных пераваг, пабудова і паляпшэнне сістэм продажу, рашэнне пытанняў узаемадзеяння кадраў – прыцягненне фінансавання і г.д. – тое, чым займаюцца мае кампаніі.\nКалі казаць прасцей, мой бізнес – знаходзіць магчымасці і рабіць камерцыйныя вынікі для арганізацый і людзей.\n- Скажыце, калі ласка, што з'явілася стымулам для вашай дзейнасці, для ўзнікнення бізнес-ідэй?\n- У 2008 годзе, магчыма, крыху раней я зразумеў, што пачынаю хадзіць па крузе, і што назапашаны да таго моманту 13-гадовы вопыт, нейкія ноў-хаў, напрацоўкі па развіцці бізнесу хацелася б прымяніць шырэй, чым у рамках адной кампаніі.\n- Наколькі напружаны ваш працоўны дзень, колькі часу вы прысвячаеце бізнесу?\n- Мой дзень звычайна пачынаецца досыць рана. Я прачынаюся як правіла ў 6-7 гадзін раніцы, затым ідзе мацыён: шпацыр з сабакам, фізічная нагрузка, далей – праца. Яшчэ ў 2017 годзе мы перафармаціравалі свае бізнес-працэсы, таму цяпер прыкладна 80% часу мы працуем дыстанцыйна.\nПра напружанасць складана казаць, паколькі, па-першае, дзень на дзень не прыходзіцца. А па-другое, як правіла, усё тое, што адбываецца (тое, што я раблю на працягу дня), мне падабаецца, альбо я разумею, што гэта трэба зрабіць. Звычайна на працягу дня ёсць планаванне, сустрэчы, праца з кліентамі, з партнёрамі. Прыкладна ў 18-20 гадзін вечара мой працоўны дзень заканчаецца. Думаю, як у большасці прадпрымальнікаў, мой дзень ненармаваны, а калі сказаць дакладней, жыццё ненармаванае. Бывае, што ў мяне выходныя ў сярэдзіне тыдня, бывае, што працуем і ў суботу, і ў нядзелю. Але я разумею, што ўсё абавязкова кампенсуецца.\n- Падзяліцеся, калі ласка, як Вам удалося дабіцца поспехаў, дабіцца таго, што вы ўжо маеце?\n- Я думаю, што асновай з'яўляецца любоў да сваёй справы. Плюс да гэтага, трэба не баяцца марыць, трэба верыць у тое, што ў цябе атрымаецца, прычым нават тады, калі ўсё няпроста, калі цяжка. Нават на няўдачу можна глядзець як на падказку пра тое, што табе трэба зрабіць нешта па-іншаму, і, вядома ж, трэба ўкладваць шмат працы, абавязкова з уключанымі мазгамі. Трэба напружана працаваць і творча падыходзіць да любых сітуацый, і тады ўсё атрымаецца.\n- Якія рэкамендацыі вы можаце даць для тых, хто пачынае?\n- Неяк на карпаратыўнай навагодняй паштоўцы мы напісалі прыкладна такую фразу: "Заўсёды ёсць магчымасць зрабіць тое, што ты любіш", таму мая галоўная рэкамендацыя такая: Знайдзіце і займайцеся той справай, якую вы па-сапраўднаму любіце. А калі казаць больш прызямлёна, называць практычныя моманты, то трэба:\n1) ставіць вынікова-арыентаваныя мэты (наогул без правільных мэтаў палова намаганняў сыдзе ў пясок);\n2) выходзіць за рамкі, глядзець шырэй за сітуацыю, якую вы бачыце (не на мурашоў, а на мурашнік трэба глядзець, а можа быць, яшчэ шырэй – на лес, у якім гэты мурашнік знаходзіцца);\n3) у дадатак да інтуіцыі, умець лічыць, пралічваць варыянты, сцэнары, выкарыстоўваць матэматыку, таму што ўсё ж такі бізнес працуе з дакладнымі дадзенымі, гэтыя дадзеныя павінны абапірацца на простыя рэальныя лічбы, на матэматычныя разлікі.\n- А калі казаць пра Ваш бізнес, як узнікла думка, з чаго пачынаць? Напэўна, нейкі штуршок усё-такі быў? З якога кроку, з якой ідэі пачалося развіццё Вашага бізнесу?\n- Як я ўжо сказаў, было ўнутранае разуменне таго, што шмат назапашанага за трынаццаць гадоў вопыту, патэнцыялу, рашэнняў можна было б прымяніць шырэй. І я бачыў, як калегі, партнёры, сябры, з якімі мы перасякаліся ў кулуарах канферэнцый, навучальных класаў, на сяброўскіх вячорках, абмяркоўвалі са мной свае сітуацыі ў бізнесе, і мы знаходзілі часцяком нелінейныя рашэнні, якія давалі вынік. Логіка плюс крэатыўнае мысленне давалі тэрмаядзерны вынік. Я разумеў, што ўсё гэта можна рабіць сістэмна, нездарма ж я вучыўся на сістэматэхніка.\nВажны момант аб тым, хто мне дапамог. Я вучыўся маркетынгу і менеджменце, і ў мяне было шмат добрых настаўнікаў, мяне падштурхоўвалі ў гэты бок мае аднакашнікі. Яны казалі: "А чаму ты не падумаеш аб сваёй справе?" Адзін з маіх настаўнікаў, гэта Джулія Айві, яна проста прапанавала мне паспрабаваць папрацаваць сатрэнерам. І ў мяне, здаецца, нядрэнна атрымалася. Менавіта яна падштурхнула мяне да таго, каб я пачаў гэтым займацца. У мяне ўзнікла ўнутранае разуменне таго, што я магу гэта рабіць.\nІ яшчэ адзін важны элемент, які дапамог пачаць сваю справу – гэта мары. Цытую героя з майго любімага фільма "Авіятар": "Мары – гэта наша дарога ў будучыню". Я на самой справе разумею, што менавіта такім падмуркам, такім сур'ёзным фактарам падтрымкі, асабліва на пачатковым этапе працы, былі ў тым ліку мае мары. Стымулы звонку, знутры плюс наперадзе гэты вектар – Мара.\n- Гэтыя словы можна выкарыстаць у якасці дэвізу, крэда вашай дзейнасці?\n- Так, можна. Хоць нядаўна я сфармуляваў для сябе такі дэвіз: "Усё на самой справе добра, а будзе яшчэ лепш". Гэта, вядома, можа гучаць дзіўна, асабліва ў 2020 годзе і ў Беларусі, у тым ліку. Але зразумейце мяне правільна, заўсёды можна сказаць, што шклянка напалову пустая, але гэта мала каго падтрымае і мала каму дапаможа. Але вось калі паглядзець на любую сітуацыю з іншага боку, так сказаць, з кайфовага боку, то гэта дапаможа знайсці кропку апоры, каб працягнуць шлях да сваіх мараў. Трэба, натуральна, адэкватна ацэньваць сітуацыю: што ёсць, што атрымалася, а што не, што перашкаджае дамагчыся пастаўленай мэты. Але калі мы будзем глядзець толькі на гэты бок медаля, то мы не зможам нічога дамагчыся. Можна, вядома, уцякаць ад праблем і прыйсці да нейкага выніку. Гэта магчымы варыянт дасягнення мэты, але, на мой погляд, значна больш магутным з'яўляецца наступны: разумеючы небяспекі, складанасці, пагрозы, імкнуцца да мараў, да будучыні, калі ёсць медаль з двух бакоў: ты разумееш праблемы, але ты бачыш нейкія магчымасці.\n- Як вы лічыце, якімі якасцямі павінен валодаць чалавек, які пачынае свой бізнес, які толькі задумаў пачаць, бо, як вы сказалі, вельмі многія прафесіяналы на працягу 10-15 гадоў і больш збіраюць ідэі, назапашваюць каласальны вопыт, а потым усё гэта складаюць на пыльныя палічкі. Чым жа павінен валодаць чалавек, каб мець магчымасць пачаць? Зразумела, што ў яго павінен быць знешні і ўнутраны стымул, адсутнасць страху. Але, магчыма, трэба нешта яшчэ?\n- Так, на самой справе ключавы момант, я лічу, гэта здольнасць пераадолець свае страхі. Вельмі добра што ёсць сумневы, але ёсць сумненні, якія блакуюць і прымушаюць спыніцца. Таму важнай якасцю, якая дазваляе дамагацца выніку, з'яўляецца здольнасць дзейнічаць, рабіць справу, нават калі акружаючыя не вераць. Вы добра сказалі, што можна назапашваць, назапашваць, складаць на палічкі, але што далей? Далей ідэі так і застаюцца выдатнымі неўвасобленымі ідэямі. Але чым адрозніваецца ідэя, якая нічога не варта, ад ідэі, якая каштуе мільён? Ідэя, якая каштуе мільён, рэалізаваная, таму трэба, акрамя таго, што не баяцца, яшчэ ўмець выходзіць за рамкі, трэба ўмець размаўляць, трэба ўмець чуць і слухаць, трэба ўмець казаць, даносіць думкі, мець здольнасць аргументавана пераконваць іншых людзей, калі мы гаворым пра поспех у прадпрымальніцкай дзейнасці. І яшчэ трэба не спыняцца, калі здаецца, што ты дамогся таго, чаго хацеў, ты дасягнуў поспеху, таму можна расслабіцца і спачываць на лаўрах. А вось нельга. Калі вы хочаце займацца бізнесам, можна рабіць нешта іншае, можна мяняць сваю ролю ў гэтым бізнесе, можна змяняць падыходы да вядзення бізнесу, перабудоўваць, развіваць, але не спыняцца. Таму што як толькі ты надоўга спынішся, адразу пачынаеш падаць.\n- Вы вельмі шмат чаго ўжо дабіліся: і ў сваім бізнэсе, і ўвогуле Вы – вядомая асоба. Скажыце, калі ласка, ці змяніла Вас папулярнасць, як Вам здаецца?\n- Папулярнасць... я не лічу, што я папулярны. (Смяяцца). Я, напэўна, вядомы ў пэўных колах... Не думаў аб сваёй папулярнасці. Па-першае, мне гэта не трэба, а па-другое, гэта адцягвае ад справы. Па вялікім рахунку, я не магу адказаць на Ваша пытанне.\n- Вы не заўважылі, што Вы – вядомы…\n- У вузкіх колах мяне, вядома, ведаюць. І мне здаецца, што не вядомасць змяняе людзей. Дакладней, так: мяне вядомасць мала змяніла ў дадзеным выпадку. Магчыма, я не настолькі вядомы. Я думаю, чалавека мяняе тое, што ён робіць, з кім ён мае зносіны. Колькі людзей яго ведае – гэта, мне здаецца, не так важна. Калі ўзяць справу, можна пазнаёміцца абсалютна з любым чалавекам і ён вас і вашу ідэю пазнае. Важна тое, што ты робіш…\n- Тады пераструктуруем пытанне: Наколькі для Вас важныя адносіны з тымі людзі, з якімі вы маеце зносіны?\n- Наколькі? - Намнога, часам спыняючыся, азіраючыся паглядзець, што адбываецца навакол, разумею, што авансы нейкія атрымліваю ад Бога, мне ў гэтым сэнсе скардзіцца – грэх.\n- Выпадковых сустрэч не бывае, Вы згодны?\n- Так, не бывае. Калі казаць пра партнёраў, пра людзей, з якімі нешта робіш разам, я лічу, што да нас прыходзяць тыя людзі, якія нам патрэбныя ў дадзены момант жыцця, гэта провід Божы.\n- Але складанасці жа ўсё роўна ёсць. Праўда? І калі няма намаганняў – няма развіцця. Якія падводныя камяні існуюць у вашым бізнесе і як вы з імі спраўляецеся, як Вы спраўляецеся з праблемамі, якія ўзнікаюць?\n- Калі казаць пра складанасці ў маім бізнэсе, гэта было на самым старце: "сутыкненне з рэальнасцю", так я для сябе гэта назваў. Калі ў 2008 годзе я распачаў свой бізнэс, як раз у той час пачаўся сусветны крызіс, у гэты ж момант я пачаў будаваць свой дом – і гэта было сутыкненне з рэальнасцю, калі ўсе твае планы, якія ты пабудаваў, аргументаваў і пралічыў, проста разгортваюцца і руйнуюцца, самае складанае было захаваць веру ў поспех, у свае магчымасці. Напэўна, можна сказаць, што я ганаруся, што наша каманда змагла зрабіць гэта, нягледзячы на ўсе цяжкасці.\nА вось калі казаць пра падводныя камяні ў прынцыпе, у бізнесе, я, на жаль, усё часцей сустракаюся з тым, што людзі не робяць таго, што абяцалі, а робяць тое, што ім выгадна ў дадзены момант часу і адсюль усе складанасці.\nНа жаль, і ў нас, і ў маіх кліентаў і партнёраў ёсць сітуацыі, калі не выконваюцца дамоўленасці, нягледзячы на падпісаныя дакументы. Хацелася б больш адказнасці паміж людзьмі. Вельмі мала становіцца гэтага, таму ўзнікае складанасць у практычных нейкіх дзеяннях, у прадказальнасці, гарантаванасці і г.д., руйнуецца давер. А без даверу даводзіцца думаць аб бяспецы сваіх бізнес-працэсаў незалежна ад таго, з кім і аб чым ты дамовіўся. Гэта сапраўды перашкаджае. Ты накіраваны не на стварэнне чагосьці новага, а як бы азіраешся, марнуеш энергію, час і клапоцішся аб бяспецы.\n- Падзяліцеся сакрэтам: назавіце ТОП-3 вашых найбольш эфектыўных тактык, прыёмаў, спосабаў вядзення бізнесу. Можа быць гэта нейкія парады, фішкі?\nМы стараемся ставіць вынікова-арыентаваныя мэты, г. зн. нам не проста хацелася б ўвасобіць ідэю, зарабіць шмат грошай, заняць пэўную долю рынку або забяспечыць такое-то колькасць продажаў. Услед за гэтай часткай ідзе наступная - выкарыстанне SMART-інструментаў, SMART-мэтаў.\nГэта, я лічу, вельмі добры драйвер для таго, каб больш асэнсаванасці было ў справах, і па сабе, і па сваіх калегам я бачу, што гэта стымулюе да большай прызямлёнасці. Свае ідэі і мары трэба прызямліць да прагматыкі канкрэтных дзеянняў, інакш натхнення шмат, а вынікаў мала.\nМы заўсёды разглядаем сітуацыю з розных бакоў. Заўсёды. Напрыклад, гэта пагроза, але гэта адначасова і магчымасць. Нешта дрэнна, але гэта ж і добра. Калі мы прайгралі тэндэр. Для чаго нам гэта? Якія высновы з гэтага мы зрабілі? – Гэта, як мінімум, дапамагае нам не сядзець у засмучэннях, балоце злосці, агрэсіі. Гэта такая своеасаблівая самаматывацыя: як барон Мюнхгаўзен выцягваем сябе за валасы з балота. А як максімум – і на самой справе ўсё часцей і часцей – чым больш практыкуешся, тым больш пачынаеш атрымліваць практычную карысць. Пачынаеш разумець, для чаго канкрэтна дадзена гэтая сітуацыя, і далей варта пералічыць дакладныя канкрэтныя думкі, якія дастасоўваюцца да жыцця. І калі ты пачнеш іх ўвасабляць у рэальнасць, то зробіш наступны крок наперад. Выходзіць за рамкі ў гэтым сэнсе – заўсёды разглядаць сітуацыю з розных бакоў.\nІншы варыянт разглядання сітуацыі з розных бакоў – любая задача мае як мінімум некалькі рашэнняў. Любую задачу заўсёды можна вырашыць як мінімум трыма спосабамі. Калі тое, што мы рабілі ўчора, давала нам вынік, а сёння пры тых жа дзеяннях выніку ўжо не дае, значае, што неабходны новы падыход. Трэба знайсці альтэрнатыўныя варыянты рашэння. Такі падыход стварае магчымасці развіцця ўсяго.\nУвесь час лічыць. Здавалася б, вельмі выгадныя прапановы, але калі сесці і пралічыць, то, аказваецца, не заўсёды. Напрыклад, мы адмовіліся ад удзелу ў вялікім тэндэры, бо зразумелі, што калі выйграем, то ўсе рэсурсы кампаніі пойдуць на адзін праект на год-два, а ў нашых мэтах было нарошчванне кліенцкай базы. Мы былі не гатовыя складаць усе яйкі ў адзін кошык.\nЯшчэ вельмі важным кампанентам з'яўляюцца людзі. Гэта не фішка. Але, на жаль, часцяком, працуючы ў інтэнсіўным рэжыме, мы забываемся, губляем з віду, што вакол нас людзі. І з намі разам, плячо ў плячо, падтрымліваючы адзін аднаго, ідуць людзі, і насупраць нас людзі, і нашы паслугі і тавары павінны быць арыентаваны на людзей. Часам гэта забываецца, і таму трэба нагадваць сабе, што на самай справе галоўнае – гэта людзі.\nАднойчы падчас трэнінгу ў адной вялікай кампаніі я задаў пытанне: "Хто галоўны ў вашым бізнесе?"І мне вядома ж ледзь не хорам адказалі: "Наш генеральны дырэктар". Потым мы разам крыху падумалі і зразумелі, што галоўны – Кліент. Бо калі мы не патрэбныя кліентам, мы як бізнес паміраем.\n- Сфармулюйце, калі ласка, сваё стаўленне да жыцця, да бізнесу, да сям'і, да вашых калегаў, супрацоўнікам у пяці словах.\n- Усё магчыма, галоўнае – не здавацца!\n- Аб чым Вы марыце?\n- У мяне ёсць мара, я яе мару. Пра тое, як я задую адну вялікую свечку на торце, выпечаным маёй жонкай на маё 101-годдзе.\n- Што б вы хацелі, маглі пажадаць удзельнікам нашага Праекта YES! ?\n- Самае галоўнае – каб калі мы знайшлі тое, што нам па-сапраўднаму падабаецца, каб мы рабілі гэта. І рабілі гэта не столькі таму, што нам плацяць, а таму што мы любім гэта. Таму я пажадаў бы, каб удзельнікі праекта знайшлі гэтую сваю справу, якую сапраўды любяць, хочуць і будуць рабіць.\nГутарыла Наталля Лаўрэнка\nФота з асабістага архіва Яўгена Зуева\nArchdiocese of Minsk-Mogilev\nDiocese of Vitebsk\nDiocese of Grodno\nCARITAS and Social service offices


70 ахвяраў маразоў у Эўропе\n01 люты 2012, 17:50\nМаразы ў Румыніі\nПарушаны рух пасажырскага і грузавога транспарту. У Італіі вялікагрузным аўтамабілям забаронены выезд на шашы, адмененыя некалькі футбольных матчаў. У Кіеве сёньня зачыненыя школы — з-за моцных маразоў. Падобныя захады прынятыя на поўначы Грэцыі, дзе тэмпэратура панізілася да мінус 16-ці градусаў. У некалькіх вялікіх і малых гарадах Баўгарыі зарэгістраваныя тэмпэратурныя рэкорды — мінус 29 градусаў.\nУ Польшчы замерзьлі сем чалавек, пяцёра зь іх — бяздомныя. Хваля халадоў, па прагнозах, дасягне сваёй найбольшай сілы ў гэтыя выходныя дні.\nМіністэрства надзвычайных сытуацый Украіны паведаміла, што сёньня яшчэ 13 чалавек памерлі ад моцных халадоў. Большасьць ахвяраў былі бяздомнымі. З 43 чалавек, якія памерлі за апошнія пяць дзён, 28 былі знойдзеныя мёртвымі на вуліцах, сямёра памерлі ў сваіх дамах і восем загінулі ў шпіталях пасьля абмаражэньня.\nБольш за 700 чалавек былі шпіталізаваныя з пераахалоджваньнем і абмаражэньнем. Украіна перажывае самую халодную зіму за апошнія шэсьць гадоў. Тэмпэратура ўпала да мінус 33 градусаў у некаторых рэгіёнах.


Уладзімір Някляеў будзе адзначаць 70 год без дазволу Мінгарвыканкама - ЕвроБеларусь\nУладзімір Някляеў будзе адзначаць 70 год без дазволу Мінгарвыканкама\nПаэт і палітык Уладзімір Някляеў сёння збіраецца адсвяткаваць свой 70-гадовы юбілей чытаннем вершаў у скверы імя Янкі Купалы.\nПра гэта ён паведаміў на сваёй старонцы ў Фэйсбуку. Падчас імпрэзы адбудзецца прэзентацыя новай кнігі паэта «Толькі вершы».\nРазам з юбілярам песні на вершы Някляева ды іншых беларускіх паэтаў праспяваюць Зміцер Вайцюшкевіч і Лявон Вольскі.\nНа мінулым тыдні Уладзімір Някляеў хацеў узяць дазвол на правядзенне літаратурных чытанняў у скверы імя Янкі Купалы, але атрымаў адмову, піша Радыё Свабода.\n«У заяўцы я напісаў пра даўнюю традыцыю літаратурных чытанняў ля помніка Янку Купалу. Там чыталі свае вершы ў юбілейныя дні Максім Танк, Аркадзь Куляшоў, Пімен Панчанка, Рыгор Барадулін, Ніл Гілевіч, маладыя паэты. Традыцыі літаратурных чытанняў існуюць ва ўсіх еўрапейскіх сталіцах, і цяпер мяне з нагоды юбілею запрашаюць у Хельсінкі і Стакгольм, Нью-Ёрк, Вільнюс і Варшаву. А вось у родным горадзе я госць нежаданы. Спачатку мне перашкаджалі выдаваць вершы, цяпер забараняюць іх чытаць», — сказаў Някляеў.


Апошняе абнаўленьне: 11 сакавік 2015, 18:03\nЧаму Ўладзімер Пуцін загаварыў пра валютны саюз Расеі зь Беларусьсю і Казахстанам, калі нацыянальныя валюты ўсіх трох дзяржаў значна аслаблі? Меркаваньні экспэртаў з трох краін.\nПрэзыдэнт Расеі Ўладзімер Пуцін даў даручэньне Цэнтральнаму банку Расеі і расейскаму ўраду вызначыць мэтазгоднасьць і магчымасьць стварэньня валютнага саюзу ў рамках Эўразійскага эканамічнага саюзу.\nНа нарадзе ў Маскве Пуцін даручыў расейскаму ўраду і цэнтрабанку да 1 верасьня «прапрацаваць пытаньні валютнай і фінансавай інтэграцыі зь дзяржавамі-сябрамі Эўразійскага эканамічнага саюзу. Акрамя Расеі, у Эўразійскі эканамічны саюз уваходзяць Беларусь, Казахстан і Армэнія.\nНават «Луганда» хоча разьлікаў у далярах, — Гозман\nРасейскі апазыцыйны палітык, прэзыдэнт Агульнарасейскага грамадзкага руху «Саюз правых сіл» Леанід Гозман не выключае, што Пуцін рэальна хацеў бы дабіцца стварэньня валютнага саюзу. Але экспэрт ня ўпэўнены, што яму гэта ўдасца.\n«Палітычныя заявы пра інтэграцыю відавочна не адпавядаюць рэальным эканамічным дзеяньням. Рэальныя эканамічныя дзеяньні ў значнай ступені больш дэзынтэграцыйныя. Нават наш дзіўны сатэліт „Луганда“ (так званая „Луганская народная рэспубліка“) заяўляе, што яны будуць вялікія разьлікі праводзіць у далярах», — кажа ён.\n«Відавочна, што і Лукашэнка, і Назарбаеў будуць рабіць ня толькі заявы, але і крокі па захаваньні незалежнасьці ад Расеі. Саюзы атрымліваюцца тады, калі ўсе ўдзельнікі лічаць гэты саюз выгадным для сябе і калі яны прывабныя адзін для аднаго. У дадзеным выпадку я баюся, што наша краіна хутчэй адпуджвае — у тым ліку і Беларусь і беларускую эліту, і Казахстан і казахскую эліту. Таму, з аднаго боку, гэта лягічны працэс: калі ўжо падпісалі дамовы аб Эўразійскім саюзе, то павінны быць нейкія інтэграцыйныя працэсы. Зь іншага боку, праціўнікам гэтых інтэграцыйных працэсаў становіцца сама рэальнасьць», — лічыць Гозман.\nПуцін баіцца, каб Беларусь і іншыя краіны ня выпалі з зоны ягонага ўплыву,— Багданкевіч\nКалі выбар арыентацыі на ўсход канчатковы, то стварэньне стварэньне валютнага саюзу ўяўляецца цалкам рэальным\nРубель слабее, інтэграцыя з Расеяй непрывабная, — Урноў\nПрафэсар Вышэйшай школы эканомікі, палітоляг Марк Урноў заявіў Радыё Свабода, што стварэньне валютнага саюзу выглядае сёньня «абсалютна нерэальнай» справай. На яго думку, заява Пуціна — гэта хутчэй палітычная дэклярацыя, чым рэальны плян дзеяньняў.\n«Я думаю, што ў цяперашні час гэта абсалютна нерэальна, таму што рубель слабее і незразумела, калі перастане слабець, і я ня думаю, што ўсе астатнія краіны, якія ўваходзяць у эканамічныя саюзы з Расеяй, былі б зацікаўленыя ў арыентацыі на слабеючую валюту», — кажа ён.\nУрноў адзначае, што стварэньне валютнага саюзу — гэта вельмі няпростая задача.\n«Гэта вельмі працяглы працэс, калі паглядзець, як фармаваўся Эўрапейскі Зьвяз з адзінай валютай, або калі паглядзець, якія патрабаваньня вылучае Міжнародны валютны фонд для вядучых валютаў, каб іх ваганьне адносна адна адной было ў вельмі вузкім калідоры. То бок для гэтага шмат чаго трэба. А ў Расеі цяпер валютныя запасы падаюць, з прытокам капіталу кепска, эканамічны крызіс моцны, і невядома, калі ён скончыцца. Вядома, што расейскаму кіраўніцтву гэтага (стварэньня валютнага саюзу. — РС) хацелася б, але ня думаю, што гэтая ідэя будзе прывабная для ўсіх астатніх краін», — лічыць экспэрт.\n«Ня думаю, што гэта будзе заўтра альбо пры маім прэзыдэнцкім жыцьці»\nАпошнія заявы Аляксандра Лукашэнкі пра адзіную валюту ў Эўразійскай эканамічнай прасторы.\n4 лістапада 2011 году Аляксандар Лукашэнка падчас наведваньня палігону пад Горадняй, заявіў, што не гатовы да ўвядзеньня адзінай валюты ў Адзінай эканамічнай прасторы (АЭП). Ён падкрэсьліў, што гэтае пытаньне яшчэ трэба абмеркаваць на ўзроўні экспэртаў:\n«І потым, мы павінны быць перакананыя, што гэта не прывядзе да страты палітычнага сувэрэнітэту, што гэта не размажа, не размые нашу краіну. У гэтым ня толькі мы зацікаўленыя, але і нашы партнэры», — сказаў Лукашэнка.\n2 кастрычніка 2013 году ў інтэрвію казаскаму інфармагенцтву «24 KZ» Аляксандар Лукашэнка заявіў што час уводзіць адзіную валюту ў Мытным саюзе Беларусі, Расеі і Казахстану і будучым Эўразійскім эканамічным саюзе яшчэ не прыйшоў:\n«Мы яшчэ не адчулі жорсткую неабходнасьць гэтага».\nПаводле ягоных слоў, падобныя ідэі спрабуюць «штучна прапіхваць» некаторыя палітыкі, «асабліва ў Расеі», але «сёньня на парадку дня гэта не стаіць».\nМы павінны быць перакананыя, што гэта не прывядзе да страты палітычнага сувэрэнітэту, што гэта не размажа, не размые нашу краіну\n29 студзеня 2015 году на штогадовай прэсавай канфэрэнцыі Аляксандар Лукашэнка заявіў:\n«Мы з калегамі па ЭАЭС толькі абмяркоўвалі пытаньне адзінай валюты, сёньня гэтае пытаньне на парадку дня не стаіць».\nЁн таксама заўважыў, што ў якасьці адзінай валюты не абавязкова можа быць прыняты расейскі рубель.\n«Але ня думаю, што гэта будзе заўтра альбо пры маім прэзыдэнцкім жыцьці».\nЛукашэнка тады патлумачыў, што для ўвядзеньня адзінай валюты неабходна вырашыць цэлы комплекс эканамічных пытаньняў, у тым ліку і тыя, якія ў межах ЭАЭС былі адкладзеныя да 2025 году:\n«Таму яшчэ вельмі ня хутка мы падыдзем да адзінай валюты», — падсумаваў Лукашэнка.\nДоўгі і бясплённы шлях «адзінай валюты» Саюзнай дзяржавы\nЗ пачатку кіраваньня Аляксандра Лукашэнкі размовы пра ўвядзеньне адзінай беларуска-расійскай валюты пэрыядычна ўзьнікаюць.\nАртыкул 13 падпісанай у 1999 годзе «Дамовы аб стварэньні саюзнай дзяржавы» прадугледжваў увядзеньне адзінай грашовай адзінкі. 30 лістапада 2000 году ў Менску падпісалі Міждзяржаўную дамову паміж Беларусьсю і Расеяй аб увядзеньні адзінай грашовай адзінкі і фармаваньні адзінага эмісійнага цэнтра саюзнай дзяржавы. Паводле дамовы ролю адзінай грашовай адзінкі з 1 студзеня 2005 году павінен быў выконваць расійскі рубель, а з 1 студзеня 2008 году належала ўвесьці адзіную грашовую адзінку саюзнай дзяржавы. Вакол разьмяшчэньня эмісійнага цэнтру і кантролю над ім разгарэлася доўгая дыскусія — ці павінна гэта быць Масква, Менск або нейкі трэці горад.\nУ жніўні 2002 году Аляксандар Лукашэнка заявіў:\n«Што тычыцца пераходу на год раней да адзінай валюты, то — калі ласка. Мы ніколі не пярэчылі супраць гэтага. Аднак пытаньне ня ў тэрмінах, пытаньне ў мэханізьме... Гэта пытаньне, якое ляжыць у плоскасьці сувэрэнітэту дзяржавы».\nУ нас будуць і свая валюта, і свая краіна з усімі атрыбутамі сувэрэнітэту і незалежнасьці\nКалі, па словах Лукашэнкі, будуць «закладзены нераўнапраўныя падыходы, калі Нацыянальны банк Беларусі становіцца філіялам Цэнтрабанку Расеі і ў сувязі з гэтым мы губляем сувэрэнітэт, то, вядома, такі варыянт мы прыняць ня можам».\nУ ліпені 2006 году на паседжаньні Міжбанкаўскай валютнай рады Беларусі і Расеі старшыня Цэнтрабанку РФ пацьвердзіў гатоўнасьць Расеі да ўводу расейскага рубля ў грашовы зварот Беларусі. Аляксандар Лукашэнка яму публічна адказаў:\n«У нас будуць і свая валюта, і свая краіна з усімі атрыбутамі сувэрэнітэту і незалежнасьці».\nНа прэс-канфэрэнцыі 12 красавіка 2007 году беларускі кіраўнік патлумачыў, хто тармозіць будаўніцтва саюзнай дзяржавы і ўвядзеньне адзінай валюты:\n«Перад намі Расея паставіла непрымальныя пытаньні. Гэта значыць, што Расея проста ня хоча ісьці нармальным, цывілізаваным шляхам, а ставіць воз наперадзе каня... У Канстытуцыйным акце ўсё павінна быць вызначана: якая валюта будзе агульнай — расейскі рубель, даляр альбо эўра. Але замест таго каб падпісаць Канстытуцыйны акт, нам падкінулі праблему: пераходзьце на расейскі рубель», — абураўся Лукашэнка. «Страта ўласнай валюты — страта сувэрэнітэту», — паўтарыў ён.\nАрмянскі экспэрт: Гэта проста зьнішчыць апошнія пробліскі незалежнасьці Арменіі\nПаводле ацэнкі экспэрта Армянскага цэнтру палітычных і міжнародных дасьледаваньняў Рубэна Мэграбяна, новая ініцыятыва Пуціна проста азначае, што Масква рэалізуе свой плян па стварэньні адзінай валюты ЕАЭС.\n«Гэта яшчэ раз паказвае, што так званы Эўразійскі эканамічны саюз — гэта ўсяго толькі дымавая заслона, за якой Расея проста ўзяла курс на паглынаньне постсавецкіх дзяржаў і ліквідацыю іх дзяржаўнасьці» — сказаў Мэграбян у з гутарцы з Радыё Свабода.\nЭкспэрт кажа, што аб эканамічных выгодах гэтага саюзу нават гаварыць ня варта.\n«Гэта проста зьнішчыць апошнія пробліскі незалежнасьці Арменіі, ня даўшы ўзамен нічога, таму што эканоміка Расеі сёньня спынілася, няма ніякіх тэндэнцый да таго, што сытуацыя палепшыцца, больш за тое, ёсьць мноства прычын, якія прымушаюць нас заключыць, што эканоміка Расеі проста ператворыцца ў хаос і нават у некантралюемы хаос. Такім чынам, знаходжаньне Арменіі на гэтым дзіравым караблі папросту ставіць пад пагрозу існаваньне Рэспублікі Арменія »- лічыць экспэрт.\n«Гэта значыць, нас жэняць, не пытаючыся нашага меркаваньня. Фактычна, аб рашэньнях, якія будуць прынятыя ў дачыненьні да яе, Арменія даведваецца з прэсы», — сказаў Мэграбян.\nЭкспэрт з Казахстану: Расея паспрабуе вырашаць свае праблемы за кошт сваіх суседзяў\nМагбат Спанаў, эканамічны экспэрт з Казахстану, лічыць, што нічога добрага ў гэтых працэсах ня бачыць:\n— Наколькі гэта слушна — ставіць манэтарную палітыку паперадзе рынку, які яшчэ і не сфармаваўся?\n— Я з Вамі згодны — ідзе забяганьне наперад, яны проста хочуць сябе засьцерагчы ад небясьпекі, перастрахавацца. Нейкія дадатковыя фінансавыя рэсурсы. Яны моцна паскараюцца. Бо ж пытаньне стаяла, што да 2015 году. А да гэтага, я лічу, Саюз мусіць папрацаваць, каб даць ацэнку тым эканамічным, палітычным, сацыяльным працэсам, якія будуць адбывацца ў Эўразійскім саюзе ў выніку інтэграцыі. Рана яшчэ. Яны проста паскараюцца, бо сытуацыя ў эканоміцы Расеі ня вельмі спрыяльная.\n— І цяпер гэта трэба вырашаць за кошт Казахстану і Беларусі?\n— У гэтым сьвеце заўсёды ўсё вырашаецца за кошт некага. Злучаныя Штаты і краіны Заходняй Эўропы вырашаюць свае праблемы за кошт усяго сьвету. А Расея зараз паспрабуе вырашаць гэтыя пытаньні за кошт сваіх суседзяў. Гэта закон мацнейшага. Няма чаму дзівіцца.\n— Ці хопіць Расеі палітычнага рэсурсу, каб «праціснуць» гэтае пытаньне?\n— Ну яны «толькі пачынаюць працу» над гэтым — будзе камісія, будуць рабочыя групы, яны будуць аналізаваць, пралічваць нейкія сцэнары, варыянты. Тут усё залежыць ад палітычнай волі нашых кіраўнікоў.\n— Нічога добрага гэта Казахстану не нясе?\n— На дадзеным этапе — не. Я прыхільнік пакрокавай інтэграцыі.\nЦі ведаюць што пра ініцыяванае Ўладзімерам Пуціным стварэньне валютнага саюзу ва ўрадзе Беларусі і Нацбанку? У прэсавых службах ураду і Нацбанку гэтую інфармацыю карэспандэнту Свабоды пакуль не пракамэнтавалі. Прэсавы сакратар Нацбанку Аляксандар Цімашэнка адказаў коратка: «Без камэнтароў».\nКурс даляра падскочыў да 15 200 беларускіх рублёў


Рост цэн і падзенне даходаў: куды вайна ва Украіне адкоціць беларускую эканоміку | Навіны Беларусі | euroradio.fm\nГалоўная / Рост цэн і падзенне даходаў: куды вайна ва Украіне адкоціць беларускую эканоміку\nПадзенне эканомікі ў бездань затармазілася / калаж Улада Рубанава, Еўрарадыё\nПра эканамічны рост можна надоўга забыцца.\nУ горшым выпадку Беларусь страціць праз вайну ва Украіне каля 20% ВУП. Нават пры самым спрыяльным сцэнары цэны будуць расці прыкладна на 20% у найбліжэйшы год.\nПакуль наступствы вайны ва Украіне не прывялі да катастрофы ў беларускай эканоміцы. Аднак удар аказаўся моцным.\nПра тое, як прадпрымальнікі спрабуюць ратаваць становішча спраў, чаму глыбіню спаду прадказаць складана, але голаду ў Беларусі не будзе, расказалі на экспертнай дыскусіі Банка Ідэй.\n"Дно — мінус 20% ВУП і фінансавы крызіс"\nКалапсу не адбылося, але востра адчуваюцца транспартныя і лагістычныя праблемы і складанасці з разлікамі, адзначае старшы навуковы супрацоўнік BEROC (Кіеў) Дзмітрый Крук.\nЗамежныя партнёры асцерагаюцца, што грошы з Беларусі не дойдуць да іх, а будуць замарожаныя / pexels.com\n— Апошнія два месяцы ключавое пытанне — перабудова транспартных лагістычных ланцужкоў. Чаму я з гэтага пачаў? У эканамічнай тэрміналогіі гэтыя рэчы генеруе так званы шок прапанавання. Калі нейкія праблемы закранаюць паводзіны фірмы як вытворцы, наступствы такіх крызісаў заўсёды значна больш маштабныя.\nЦяпер праблемы і з попытам на тавары і паслугі — таму што людзі імкнуцца эканоміць або іх даходы скарачаюцца, — і з прапанаваннем праз праблемы ў кампаній. Таму эканоміцы пагражае яшчэ больш глыбокае падзенне. Аднак бізнесам удаецца адаптавацца і працаваць, хай нават з вялікімі выдаткамі, адзначаюць Дзмітрый Крук і бізнесмен Аляксандр Кныровіч.\n— Адпаведна, шок прапанавання пакуль існуе хутчэй у замарожаным стане. Таму эканоміка ў завіслым стане. Захоўваюцца варыянты, наколькі хуткім і глыбокім можа быць падзенне, — кажа Дзмітрый Крук.\nСамае дрэннае развіццё падзей будзе ў выпадку, калі транспартныя і лагістычныя праблемы працягнуць нарастаць.\n— Калі ўдары па іншых месцах эканамічнай сістэмы таксама будуць устойлівымі, то патэнцыйнае дно — гэта падзенне каля 20 адсоткаў ВУП, якое суправаджаецца поўнамаштабным фінансавым крызісам.\nГэта варыянт вяртання прыкладна ў 2007 год па ўзроўні даходаў, па многіх паказчыках. Але важна, што падзенне ў гэтую бездань пакуль прытарможанае. Дапускаю, што падзенне можа быць адчувальна меншым і расцягнутым у часе.\nЭксперт падкрэслівае, што пры любым сцэнары будуць моцна расці цэны. Бо бізнес працаваў, выбраўшы найменшыя выдаткі. Каб выбудаваць працу ў новых умовах, давядзецца траціць больш, а значыць, падвышаць цэны на тавары і паслугі.\n— Пад высокай інфляцыяй маю на ўвазе як мінімум каля 20%.\n"Прадпрымальнік ядзерны выбух перажыве"\nБізнесу ў Беларусі не прывыкаць да цяжкіх умоў. Пратэсты ў 2008 годзе / Reuters\nПа звестках Аляксандра Кныровіча, многім бізнесам удаецца балансаваць у новай рэальнасці, аднак настроі песімістычныя.\n— Магу сказаць, што прадпрымальнік фігура такая, што ядзерны выбух перажыве. Сакавік быў шокам. Красавік ужо месяц-паказчык. І калі мы гаворым пра невялікага прадпрымальніка ў вузкім сегменце, то ў некаторых адчуванне, што, увогуле кажучы, нічога страшнага не адбылося. Была ў іх упакоўка з Украіны, давялося пераключыцца на крыху даражэйшую ўпакоўку з Кітая.\nКалі мы гаворым пра сярэдні бізнес, які мае склады, вытворчасці, некалькі сотняў рабочых, то там падзенне ў сакавіку, груба кажучы, на 20%, у красавіку — на 30%. Перспектыва далёкая жахлівая. Вядома, на гэтым фоне не ідзе гаворка ні пра якія інвестыцыі. І вядома, людзі актыўна разважаюць, ці не перавезці ім абсталяванне, якое прастойвае, у Літву альбо ў Польшчу, — расказвае Аляксандр Кныровіч.\nХоць справы дрэнныя, вяртання дзевяностых гадоў не будзе, адзначае Дзмітрый Крук.\n— У нас нават у моладзі траўма дзевяностых. І заўсёды ўзнікае чаканне, што будзе банальны голад. Банальнага голаду не будзе. Глабальная эканоміка знаходзіцца на прынцыпова іншым узроўні развіцця, і голад у сучаснай краіне Еўропы нават пры катастрафічным сцэнары дапусціць вельмі складана.\nІ апошні штрых. У стане няхай не крызісу, а эканамічнай недаразвітасці мы знаходзімся апошнія дзесяць гадоў. За гэты час сярэдні тэмп росту каля аднаго адсотка. Пры тым што па ўсіх фундаментальных паказчыках рост на ўзроўні шасці з паловай — сямі адсоткаў. Гэта значыць, за апошнія дзесяць гадоў мы павінны былі стаць у два разы багацейшымі, а замест гэтага мы боўтаемся незразумела дзе і разважаем пра тое, ці ўдасца захаваць заробак 500 долараў. Гэта гучыць страшна, — рэзюмуе Дзмітрый Крук.


«Мой выбар – гэта выбар сумлення»: консул Беларусі ў Італіі падае ў адстаўку\nГанаровы консул Беларусі ў італьянскім рэгіёне Эмілья-Рамання, грамадзянін Італіі Антоньё Сатыле заявіў, што падае ў адстаўку. Як паведамляе італьянская газета «Gazzetta di Reggio», дыпламат з’язджае з Рэджа-Эмільі праз палітыку Лукашэнкі.\nПадаць у адстаўку Антоньё Сатыле заахвоцілі жорсткія рэпрэсіі супраць беларускага народу, які мірнымі маршамі пратэставаў супраць фальсіфікацыі выбараў, усхваляючы дэмакратыю і свабоду. Ён сказаў, што выбірае павагу да правоў чалавека, таму больш не хоча мець нічога супольнага з Лукашэнкам.\nАнтоньё Сатыле. Фота: «Gazzetta di Reggio»\nНа пытанне, чаму консул пастанавіў падаць у адстаўку, ён адказаў:\n«Я размаўляў з апаратам міністра замежных справаў Італіі Люіджы Ды Маё і з амбасадаю Беларусі ў Італіі. Мой выбар – гэта выбар сумлення, бо я цвёрда веру ў тыя каштоўнасці, якія далі мне бацькі і якія я перадаю сваім траім дзецям: дэмакратыя, свабода, павага да правоў чалавека і негвалтоўнасць. У Беларусі больш за 27 000 чалавек былі арыштаваныя і зазналі запалохванне, пераслед і катаванні. Дзясяткі чалавек зніклі без вестак, пяцёра загінулі, абараняючы свае правы».\nПадводзячы вынікі сваёй консульскай працы, Антоньё Сатыле сказаў, што быў консулам амаль дзесяць гадоў і выканаў свой мандат з максімальнаю прыхільнасцю і справядлівасцю як з эканамічна-камерцыйнага пункту гледзішча, развіваючы бізнес у Беларусі з італьянскімі кампаніямі, так і з гуманітарнага гледзішча. Ён арганізоўваў з рознымі асацыяцыямі прыём чарнобыльскіх дзяцей у італьянскія сем’і.\n«Гэта праект, які напаўняў мяне радасцю, бо ў Італіі гэтыя дзеці могуць скінуць больш за 50 % радыяцыі ў арганізме», – дадаў дыпламат.\nСпадар Сатыле распавёў, што шмат ягоных сяброў застаюцца ў Беларусі, і цяпер ён з гонарам можа сказаць, што ўпершыню беларусы сталі не аб’ектам, а суб’ектам гісторыі, параіў і далей мірна дэманстраваць свабоду.\nАнтоньё Сатыле быў ганаровым консулам Беларусі ў рэгіёне з лістапада 2011 года.\nТэгі: адстаўка Антоньё Сатыле Беларусь-Італія дэмакратыя консул свабода